عەتا قەرەداخی : لە سلێمانی شاردا ، بێبەها سەیرکردنی 243000 دەنگ لەبەرامبەر ئیمزایەکدا . – WTARIKURD\nدەمەوێت ئەم قسانەى لێرەدا دەیانکەم لە روانگەى تەسکی ناوچەگەرایەتی و شارچێتی و هەرێمگەرییەوە لێکنەدرێنەوە کە سەرچاوەى ئەم جۆرە بۆچوونانە بریتیە لە ئامادەبوونی کەلتوورو عەقڵی خێڵ کە ئەویش بەرهەمی کۆمەڵگای لادێ یان کۆمەڵگای خێڵایەتی و فیودیالییە . بۆمنیش قسەکردن لەسەر هەر جێگایەکی وڵاتەکەم کە کوردستانە جیاوازى نیە چونکە خۆم بە خاوەنی هەموو کوردستان دەزانم و نەتەوەکەشم وەکو یەکەیەکی یەکگرتوو سەیر دەکەم و هەموو حیزب و رێکخراوو بزووتنەوەکانیش وەکو ئامراز سەیر دەکەم لە پێناوى بەرژەوەندی باڵای نەتەوەداو خۆشەویستترین کەس و حیزب و رێکخراوو بزووتنەوەش بەلای منەوە ئەوانەن کە بە درووستترین شێوە لە پێناوى نەتەوەکەیاندا کاردەکەن نەک لە پێناوى بەرژەوەندییە تەسکە حیزبی و تاکەکەسی و تەنانەت ناوچەگەری و خێڵگەریشدا .\nلەم ساڵانەى دوایدا بە تایبەتی دوای ئەوەى کە شاری هەولێر بزووتنەوەیەکی بەرفراوانی بیانکردن و شەقام لێدان و پردبەستنی بەخۆیەوە بینیووە ، هەستێکی وەها درووست بووە کە گوایە سلێمای کە پێشتر لەو بوارانەدا لە پێش هەولێرو زۆرینەى شارەکانی تری کوردستانەوە بووە ، ئێستا لە کاروان بەجێماوە . من هەرچەندە پێشتر چەند جارێک لەسەر ئەم بابەتە راوەستاوم ، لێرشدا هەوڵدەدەم لەسەر دوو ئاست لەو بارەیەوە بدوێم کە یەکەمیان ئاستی مادی شارە واتە بیناو باڵەخانەو شەقام و پردو بازاڕو دووەمیشیان بریتیە لە بوونی کەلتووری شار چونکە ئەوە ئاشکرایە شارو چەمکی کۆمەڵگای شار لەسەر بنەمای بوونی کەلتووری شار پێناسە دەکرێن .\nسلێمانی لە رووی مێژووییەوە یەکێکە لە شارە هەرە نوێیەکانی جیهان و تاکو ئێستا مێژووى درووستبوونی دوو سەدەو چارەکێکەو ئەوەش ئاشکرایە کە ئەم شارە بۆ ئەوە درووستکراوە کە پایتەختی میرنشینی بابان بێت کەواتە یەکەم جار بۆ ئەوە درووست کراوە کە شار بێت بەڵام شار بۆ پایتەختی میرنشین نەک دەوڵەت ، دیارە دەبێ ئەوە بزانین کە میرنشین دامەزراوەیەکی بچووکترە لە دەوڵەت و بە بۆچوونی من ئەو کۆمەڵگایانەى کە لە پەرەسەندنی خۆیاندا نەیانتوانیووە لە رووی سیۆسیۆلۆجیەوە دەوڵەت پێکبهێنن میرنشینیان پێکهێناوەو کۆمەڵگای کوردیش لەبەرئەوەى کۆمەڵگایەکە پەرەسەندنێکی سرووشتی نەبووە ، رۆحی گشتی بە چەمکی هیگڵی نەیتوانیووە لە بڵندبوونی خۆیدا دەوڵەت بەرهەم بهێنێت ، بەڵکو میرنشینی پێکهێناوە کە بابان یەکێکە لە دیارترینی ئەو میرنشینانەو سلێمانیش بۆ ئەوە درووستکراوە کە پایتەختی ئەو میرنشینە بێت ، کەواتە لێرەوە دەبێ بزانین جیاوازى هەیە لە نێوان درووستبوونی شاردا لە ئەنجامی شۆڕشی پیشەسازیو گواستنەوەى بەشێک لە جوتیاران بۆ ناوشارو گۆڕینی شێوازى کارو بەرهەم هێنان و پەیوەندییەکانی بەرهەم هێنان لە پەیوەندی فیودیالیەوە بۆ شێوازو پەیوەندی بەرهەم هێنانی شار کە شێوازو پەیوەندی بەرهەم هێنانی بۆرژوازی و سەرمایەدارییەو لە بارێکی وەهاشدا هاوشان لەگەڵ ئەو گۆڕانکارییە ئابووری و کۆمەڵایەتیانەدا کەلتوورو عەقڵ و پەیوەندییەکانیش لە پەیوەندی فیودیالی و شێوازی لادێوە دەگۆڕێن بۆ پەیوەندی و عەقڵی شار لە هەموو ئاستەکاندا . بەڵام ئەگەر جارێکی تر لەم روانگەیەوە سەیر بکەین سلێمانی بەو جۆرە درووست نەبووە کە لە ئەنجامی پەرەسەندن و دەرکەوتنی چینی بۆرژوای پیشەیی و شۆڕشی پیشەسازیدا بووبێت ، راستە وەکو شارو بە ناوى شارەوە درووست بووە بەڵام نەک هەر لە سەرەتای درووستبوونیشیدا بەڵکو بۆ ئەو کاتەش کە ریچ هاتۆتە سلێمانی و نزیکەى سی و شەش ساڵ بەسەر درووستکردنی سلێمانیدا تێپەڕیووە ، لە وەسفەکانی ریچدا بۆ سلێمانی بەتەواوى ئاشکرا دەبێت کە سلێمانی گوندێکی گەورە بووە ، راستە لە سلێمانیدا هەر لەسەرەتاوە مزگەوت و حەمام و ئاوەڕۆ درووستکراون ، بەڵام لە ئاستێکی سادەداو ئەوەش پێناچێت بەرهەمی عەقڵی ئەو کاتەى کۆمەڵگای کوردی بووبێت بەئەندازەى ئەوەى کە وەرگرتن بووە لە پایتەختی عوسمانی و لە هونەرى بیناسازى ئێران بە گشتی و سنەو ئەردەڵانیەکان بە تایبەتی و تەنانەت هەندێ جێگای ئەوروپاوە کە دەشێ میرانی بابان یان کەسانی تری نزیک لێیانەوە پێش درووستکردنی سلێمانی ئەو جێگایانەیان بینیبێت .\nبەهەرحاڵ سەربای ئەم بۆچوونانە سلێمانی لە درووستکردنیدا جیاوازى هەیە لە شارێکی دێرینی وەکو هەولێر یان کەرکوک یان ئامەد بەڵام دەبێ بزانین وەکو شارێکی بەرهەمی شۆڕشی پیشەسازی درووست نەبووەو بەو پێیەش بۆرژواو چینی ناوەند لەم شارەشدا هاوشێوەى هەموو کوردستان وەکو ئەوەى پێویستەو دەبێت دەرنەکەوتووە تا سەرکردایەتی گۆڕانکارى مێژوویی بکردایە لە کوردستاندا .\nبوونی سلێمانی هەر لەسەرەتای درووستبوونیەوە بە جێگای ململانێی تەسەوف و دەرکەوتنی شاعیرانی دیاری کلاسیکی کوردی لەم شارەداو تەماحی تورک و فارسەکانیش هەریەکە لەلایەکەوەو چاوبڕینیان لە میرنشینی بابان دەوری ئاشکرای هەبووە لەوەدا کە زیندوێتی بداتە میرنشین و شارەکەو تەنانەت دەوری هەبووە لەوەیدا کە جۆرێک لە کەلتووری شار لێرە بەرهەم بێت و هەر ئەو جوڵە فیکری و ململانێیە دەوری هەبووە لەوەیدا کە هەر لەسەردەمی میرنشینی بابانەوە هەستێکی سادەى ناسیونالیزم لەم شارەدا سەرهەڵبدات نەک ناسیونالیزم وەکو بزووتنەوەیەکی کۆمەڵایەتی جەماوەری سیاسی ، بێگومان هاوکات نوخبەی ناسیونالیستیش بەشێوەی لاواز دەرکەوتووە کە ئەوەش لە خۆیدا بەرهەمی شارو کەلتووری شارە بەڵام لەبەر ئەوەى کە بنیادی مادی شار لاوازبووە هەربەو پێیەش کەلتووری شارو عەقڵی شاریش لاوازبووە .\nبۆ واتریش ئەگەر سەرنج بدەین زیاترین ژمارەى نوخبەی سلێمانی گەیشتوونەتە پایتەختی دەوڵەتی عوسمانی و زۆرێکیشیان لەسەرددەمى دەرکەوتنی تورکە لاوەکاندا پێگەو شوێنیان هەبووەو ئومێدی ئەوەیان هەبووە لەو گۆڕانکارییانەدا بتوانن رۆڵی نوێنەرایەتی کوردی ببینن و لەسەروبەندی راپەڕنەکانی شێخ مەحموودی بەرزنجیدا زۆرێکیان گەراِونەتەوە سلێمانی و لە درووستبوونی دەوڵەتی عێراقیشدا ژمارەیەکی دیاریان لە پێکهێنانی ئەو دەوڵەتە نوێیەدا بەشدار بوون کە پێموایە ئەگەر بارودۆخ بەو ئاقارەدا بشکایەتەوە کە ئەو نوخبەی خوێندەواران و ئەفسەرانی کوردی ئەوکاتە ببوونایەتە خاوەنی راستەقینەى مەسەلەى کورد رەنگە مێژووى کورد لەم بەشەى کوردستاندا بە ئاقارێکی تردا بڕۆیشتایە .\nسلێمانی لە دوای جەنگی یەکەمی جیهانەوە زەمینەو پێگەى دیارترین راپەڕین و ماملانێ و پێکدادان بووە چ لەگەڵ حکومەتی عێراقی و چ لە ناوخۆشدا کە زەمینەى ململانێی حیزبایەتی و ئاراستە جیاوازەکانی فیکرو ئایدیۆلۆجیاو ئاراستە ئەدەبیەکان و پێگەى ناکۆکی دەستەو گروپ و تاقمە جیاوازەکان و زەمینەى سەرهەڵدانی ئاراستە ئەدەبی و هونەرییە جۆراوجۆرەکانبووە . لە چواردەی تەمووزى 1958 بەدواوە یەکێک لە زەمینە بەهێزەکانى حیزبی شیوعی عێراق بووەو لە ساڵانی شەستەکاندا بەهێزترین پێگەى شۆڕشی ئەیلول و لە ساڵی 1976یش بۆ دواوە زەمینەى رێکخستنی بەهێزو دەستپێکردنەوەى شۆڕش بووە لە لایەن کۆمەڵەى رەنجدەرانی کوردستانەوەو پاشانیش ئەو شارە بووە کە هەست دەکرا نەک هەر ئینسانەکانی بەڵکو دارودیواریشی پێشمەرگەو رێکخستنی کۆمەڵەو یەکێتی نیشتیمانی کوردستانن .\nلە راپەڕیندا بەعس بەشێوەیەک لەم شارە شکستی خوارد کە بۆ ئێمەى کوردیش لە خەون دەچوو . خودی یەکێتی نیشتیمانی کە لە منداڵدانی ئەم شارەوە لە دایکبوو ، ئێرە بێشکەى سەرەکی بوو کەچی لەبەر سلوکی خراپی بەشێک لە بەرپرسان و ناپاکی کردنیان لەم شارەو لە نیشتیمان و لە داهاتی نەتەوەو بە فیڕۆدانی سامانی گشتی و گاڵتەکردنیان بەچەمکی عەدالەتی کۆمەڵایەتی و هاونیشتیمانی بوون و کارکردن لە پێناوی بەرژەوەندییە تایبەتیەکانی خۆیاندا لە 25ی تەمووزی 2009 دا تا ئاستێکی ئاشکرا ئەم شارە پشتی لە یەکێتیش کردو تاکو ئێستاش یەکێتی بەدەست ئەو شکستەوە دەناڵێنێت کە سلێمانی لە جەستەیدا درووستی کردو پێموایە هەرهێزێکی تریش بێت ئەگەر نەتوانێت ویست و داواکارییەکانی خەڵک لەم شارە جێبەجێ بکات کەلتووری ئەم شارە بە زووی تەڵاقی دەدات .\nئەم شارە کە لە 25ى تەموزى 2009 سەرێکی بۆ بزووتنەوەى گۆڕان لەقاند و هێنایە پێشەوە ، ئێستا پێدەچێت لەویش دڕدۆنگ بێت . ئەوەتا ئەم بزووتنەوەیەش لەبەر بەرژەوەندى نوخبەیەک لە سەرکردەکانی و لەبەر رقی بەشێک لەسەرکردەکانی رەنگە لەبەر بەرژەوەندى درێژخایەنی مادیش کە پەیوەندى بە هەندێ لە کارەکتەرەکانەوە هەیە ، ئەم بزووتنەوەیەش بە دەنگی 243000 هەزار کەسی ئەم شارە دەڵێت هیچ بەهایەکتان نیەو نوێنەرەکەتان ناکرێتە پارێزگارى ئەم شارە ، بەڵکو کەسێک دەکەین کە دەنگی سەرکردایەتی گۆڕانی هەیە نەک خەڵک ئەمەش ئەو پەڕی بێبەهاکردنی هەڵبژاردن و دەنگی خەڵکە ، کامیان سوکایەتی کردنە بەخەڵک پشت گوێخستنی دەنگی دووسەدو چل و سێهەزار کەس یان رازیبوون بە ئیمزاى کەسێک کە بە حوکمی دیفاکتۆ لە شوێنی سەرۆکی هەرێمدایە .\nراستە ئێستا سلێمانی لە رووی رێگاوبان و و بیناسازى و رووکەشەکانی دەرەوە رەنگە بکەوێتە دوای شارێکی وەکو هەولێرەوەو ئەوەش کۆمەڵێک هۆکاری خۆیی هەیە بەڵام پێموایە لە رووی کەلتووری شارەوە تاکو ئێستاش سلێمانی لەسەر ئاستی کوردستانی گەورە لە ریزی پێشەوەیەو هەر ئەوەى کە سلێمانی هەر حیزب و دەسەڵاتێکی بەدڵ نەبێت پشتی لێدەکات و تەڵاقی دەدات بەسە بۆ سەلماندنی جیاوازى ئەم شارە لەگەڵ زۆرینەى شارەکانی تری کوردستاندا .\nلەم شارەدا پەیوەندییەکان بەرەو ئەوە دەڕۆن لە پەیوەندی شێوە هەرەمیەوە ببن بە پەیوەندی ئاسۆیی و دەرکەوتنی تاکە کەس لەسەر بنەمای تواناو لێهاتوویی بەرەو دەرکەوتن دەچێت و چیتر خێڵ و عەشیرەت بە ئاسانی ناتوانن لەم شارەدا کوڕە بێتواناکانی خۆیان بکەن بە هێماو پاڵەوان ، بەڵام ئەوەى ئێستا جێگاى خێڵ و عەشیرەتەکانی پێشترى لەم شارەو هەموو کوردستانیشدا گرتووەتەوە حیزب و بە تایبەتیش نوخبەى سیاسیین کە بەردەوام دەستیان بە پشتی ئەو کادیرە لاوازو ملکەچانەى خۆیانەوەیە کە تەنیا بەڵی و کڕنووشبردن و چەمانەوە بۆ سەرەوەى خۆیان دەزانن نەک کادیرانێک کە خاوەنی بوونی خۆیان بن .


قائیمقامى کفرى سوپاسى پاڵپشتى وهەوڵەکانى خاتوو شاناز بۆ باشترخزمەتکردنى سنورەکەیان دەکات.\nخاتوو شاناز ئیبراهیم ئه‌حمه‌د کارگێڕى مەکتەبى سیاسى و سەرپەرشتیارى مەڵبەندى ١ى رێکخستنى سلێمانى(ى.ن.ک)، ئەمڕۆ ١٦ى ئایارى ٢٠٢٢، لەنووسینگەى تایبەتى خۆى لەشارى سلێمانى پێشوازیکرد لە شەماڵ نامیق قائیمقامى کفرى و لەدیدارێکدا گفتوگۆکرا لەبارەى هەوڵەکان بۆ پاراستنی شوێنەوارە دێرینەکانى قەزاکە و گوزەرانى هاوڵاتیان و چۆنیەتى باشتر خزمەتکردنى سنورەکە.\nلەو دیدارەدا، شەماڵ نامیق قائیمقامى کفرى پوختەیەکى لەبارەى دۆخى قەزاکە و پلان و هەوڵەکانیان بۆ باشتر خزمەتکردنى سنورەکە و دانیشتوانەکەى رونکردەوە، سەرباری سوپاسکردنی بۆ پاڵپشتى و هەوڵە بەردەوامەکانى، پرسینەوە و پشتیوانییەکانى خاتوو شاناز-ى بۆ خزمەتکردنى سنورەکە و هاوڵاتیان بەگرنگ ناوبرد و دواتریش زانیارى وردى لەبارەى دۆخى شوێنەوارە دێرینەکانى قەزاکە خستەڕوو.\nلاى خۆیەوە، خاتوو شاناز ئیبراهیم ئەحمەد خۆشحاڵى خۆى دەربڕى کە هەڤاڵ شەماڵ لەماوەى دەستبەکاربونیدا جێدەستی خزمەتەكانی بەسیمای سنورەکەوە دیارە و بەردەوام لە ناوخەڵکدایە و راشیگەیاند، جگەلە خزمەتەکانت لەبوارى حکومى و ئیدارى، هەمیشە نمونەی كادری بەڕەوشت و بەهەڵوێست و دڵسۆز بوویت و بە پەرۆشییەوە ئەركە حزبیەکانیشتان راپەڕاندوە.\n5/16/2022 12:38:04 PM


بۆ ئەوەی روونتر لە مادە و بڕگەكانی یاسایی چاكسازی بگەیت\nخانەنشینی پلە باڵا و تایبەتەكان\nبۆ خانەنشینی پەرلەمانتار و پلە باڵاكان ئەگەر مەرجی تەمەن و ساڵانی خزمەتی هەبێت بە 15% خانەنشین دەكرێت، ساڵانی خزمەتیش حساب دەكرێت هەر ساڵێكی خزمەتیش بە 1.5 دادەنرێت، ئەگەر بڕوانامەی دبلۆمی هەبێت 2 خاڵی دیكە وەردەگرێت، ئەگەر بەكەلۆریۆس بێت 4، ئەگەر ماستەر بێت 6، ئەگەر دكتۆرا بێت 8. بەڵام ئەو پەرلەمانتار و پلە باڵا و تایبەتە نابێت رێژەی خانەنشینكردنەكەی لەسەدا 50% موچەكەی تێپەڕبكات.\nبۆ خانەنشینی پەرلەمانتار و پلە باڵاكان ئەگەر مەرجی تەمەنی خانەنشینی تیدا نەبێت ئەوانیش بە 15% خانەنشین دەكرێن، بۆ ئەوانیش ساڵانی خزمەت حساب دەكرێت هەر ساڵێكی خزمەتیش بە 1.5 دادەنرێت، ئەگەر بڕوانامەی دبلۆمی هەبێت 2 خاڵی دیكە وەردەگرێت، ئەگەر بەكەلۆریۆس بێت 4، ئەگەر ماستەر بێت 6، ئەگەر دكتۆرا بێت 8.\nئەگەر پلە باڵایەك تەمەنی خانەنیشینی كەمتر بوو لە 45 ساڵ و 2 ساڵ خزمەتی هەبێت بەتایبەت ئەوەی پێش كاری پەرلەمانتاری فەرمانبەر نەبوون، بڕوانامەكەشی بەكەلۆریۆس بێت 15 + 1 ( بۆ هەرساڵێك 1.5 حساب دەكرێت) + 4 بڕونامە یەكسانە بە 21، ئەوكاتە بە لەسەدا 20ی موچەكەی خانەنشین دەكرێت.\nتاوەكو ئێستا ئەو بڕگەیە جێگیركراوە لە راپۆرتی لیژنەی هاوبەشەكان، بەڵام بەپێی زانیارییەكان لە دوێنێ شەوەوەو هەریەك لە فراكسیۆنەكانی یەكێتیی و بەشێك لە پارتییەكان و بە گشتیی گەنجەكانی نێو پەرلەمانتار پاشگەزبوونەتەوە، بۆیە ئەگەری زۆرە ئەو بڕگەیە دەستكاری بكرێت.\nبەپێی زانیارییەكان بە پێی ئەو بڕگەیە زیاتر لە 30 پەرلەمانتار لە كارەكانی پێشووتریان موچەكەیان باشتربووە، بۆیە لە دژی وەستاونەتەوە.\nیەكێتی پەرلەمانتارانیش كە برتین لە ئەندامانی پەرلەمانتاری خولەكانی رابردوو هاتوونەتە سەر هێل و ئەو برگەو مادەیان رەتكردۆتەوە. پلە تایبەتەكانی پێشووترو ئێستاش لە بڕیكارو راوێژكارو بەڕێوبەرە گشتییەكان، ئەو بڕگەیە رەتدەكەنەوە و پێیانوایە ئەو بڕگەو مادەیە غەدرێكە لەوان، چونكە ئەوان ساڵانی خزمەت و تەمەنیان تەواوەو پێویست ناكات بێنە نێو ئەو یاسایە.\nمووچەی بندیوارو رێكخراوەكان\nموچەو ئیمتیازاتی زیندانیانی سیاسی\nلە كۆتایی ئەمساڵ ئەو 5 هەزار كەسەی كە موچەی زیندانی سیاسی وەردەگرن دوای تەواوبوونی ماوەكەیان كە 10 ساڵ بوو موچەكەیان دەبڕدێت، لە شوێنی ئەوان ئەو 18 هەزار كەسەی وەكو یەدەگ دێنە شوێنەكانیان، بەڵام بە پێی یاسایی چاكسازی ئەگەر زیندانی سیاسی موچەیەكی دیكەی حكومی هەبێت و موچەی زیندانی سیاسی وەرناگرێت.\nبڕگەی تایبەت بە كەمترین موچەی خانەنشینی\nموچەی كەس و كاری شەهیدان و ئەنفالكراوان\nزۆرترین مشتوومڕ لەسەر ئەو بڕگەو مادەیە، چونكە بەپێی ئەوەی حكومەت دایناوە خەڵكێكی زۆر تیایدا زەرەرمەندەبێت و دوێنیش پەرلەمان و حكومەت گفتووگۆی زۆریان لەسەر كردووە، بڕیاریشە ئەمڕۆ ئێوارە دووبارە لەسەر ی كۆببنەوە.\nبەپێی زانیارییەكان حكومەت و پەرلەمان نایانەوێ لە ئێستادا ئەو كێشەیە رووبەرووی خۆیان بكەنەوە، بۆیەوە لە دوێنێ و ئەمڕۆش خەریكی گۆڕینی ئەو بڕگەو مادەن، بەشێوەیەك كە كەمترین كەس تیایدا زەرەرمەندبێت، بەڵام وردبینی دووبارە بۆ لیستی شەهیدان دەكەنەوە.


بەرەڵاکردنی دەروازەی نێودەوڵەتی و شکستێکی تر - پرس میدیا\nHome وتار بەرەڵاکردنی دەروازەی نێودەوڵەتی و شکستێکی تر\nبەرەڵاکردنی دەروازەی نێودەوڵەتی و شکستێکی تر\nپرس میدیا 7/10/2020 09:05:00 pm وتار,\nتەریقەت و شێخایەتی و دەروێشی بەجێی خۆی و باسێکی دوور و درێژی کۆنە و قسەلەسەرکردنی جەدەلێکی زۆر هەڵدەگرێ و ڕاستییەکەشی بۆ ئەوانەی بەتەواوی لە ئیسلام حاڵی بووبن، زۆر ڕوون و ئاشکرایە.\nپرسی شێخ ودەروێشی شێوازی زۆرە لە حیزب وڕەوت، لە ئیسلامی و عەلمانی، چەپ و ناسیۆنال، لەگەڵ جیاوازی لە ئەدەبیات و سیماو کەرەستەی بەکارهاتوو.\nتەنانەت جیهانی مەدەنیی پێشکەوتووش بەگشتی ئێستا چەند تەریقەتێکە و شێخی خۆیان هەیە و خەلیفەکانیان لە وڵاتاندا کردووەتە حاکم یان شانەخڕێی حاکم دەکات و هەریەکە بەشێک لە هاوڵاتیانیان کردووەتە مورید و دەروێشی تەریقەتی خۆیان و گوێڕایەڵی شێخی خۆیانن و شەڕی مان و نەمان لە پێناو خەلیفە و شێخ و تەریقەتی خۆیاندا دەکەن و چەکی بەکارهاتووش زۆر لە خەنجەر و شمشێر گەورەترە و چەکی کیمیایی و کۆمەڵکوژ و موشەکی دوورهاوێژی زیرەک و (العابر للقارات) بەکاردەهێنن و یاری بە چارەنووسی گەلان دەکەن و ژیانی سەرزەوییان لە مرۆڤایەتی کردووە بە دۆزەخ.\nجیاوازییەکەش تەنها لە بنەماکانی تەریقەتەکاندایە، لەبری ئەوەی بەناوی ئاینەوە بێت، بەناوی دیموکراسی، مافی مرۆڤ، ئایدۆلۆژیا، سیستمی سیاسی جیهانی، ئابووری جیهانی..هتد ئەمە باسەکەی ئێستای ئێمە نییە، پرسیارەکە ئەوەیە کە لەمەرزێکی نێو دەوڵەتیدا کە سیمای سەروەری وڵات و سەنتەری پارێزگاری لە یاسای وڵاتە و هەموان لەوێدا ناچارین بە پەیڕەوی لە یاسا و ڕێنماییە کارپێکراوەکان ( تەبعەن ئەمە بەپێی ستاندارد و عورفە باوەکانی دنیا) و سنوورەکانی کوردستانیش بابەتێکی سیادییە و هەرێم و حکومەتی فیدراڵ پێکەوە سەرپەرشتی دەکەن، ئەوەش کە بەردەوام دەیبیستین ئەوەیە کە چەندین هاوڵاتی ئەمدیوو ئەودیو بە تۆمەتی بەزاندنی ئەوسنوورانە و پابەند نەبوون بە یاساو ڕێنماییەکان، دراونەتە بەردەسڕێژی گولە و کوژراون، کە زۆربەیان سەختی ژیان و نەبوونیی ناچاری کردوون پەنا بۆ کۆڵبەری و بازرگانی قاچاخ ببەن.\nئێستاش کە کۆرۆنا لەناوە و ڕێنمایی تایبەت بە کەرەنتینە و سنووردارکردنی هاتوچۆی مەرزەکان لە ئارادایە، دنیا پڕیەتی لە چیرۆکی ئەو نەخۆشانەی کە پێویستیان بە سەردانی دەرەوە هەبووە و ڕێنماییە تەندروستییەکانی کەرەنتینە و جیاکردنەوەیان لە کەس وکار و هیڵانەوەیان بۆ چواردەڕۆژ و پشکنینی تەندروستی و چاوڕێی ئەنجامەکانی پشکنین چەند سەخت بەسەریاندا تێپەڕیوە.\nکەهەموو ئەوانە لە پێناو بەرژەوەندی گشتی هاوڵاتیان و پاراستنی سەلامەتی خودی نەخۆش و تێکڕای هاوڵاتیان بەجۆرێک لە هەستی بەرپرسیارێتییەوە جێبەجێکراوە، لەم سەروبەندەدا و سەرەڕای ئەوەی هەردوێنێ تەندروستی عێراق پێشنیاری دووهەفتە قەدەغەی هاتوچۆی کردووە و کۆرۆنا هێشتا لە قۆناغی مەترسیدایە، دەبینین بەدیارچاوی میدیاکانەوە هەزاران کەس لە دیوی ئێرانەوە بەناوی بەشداری کردنی مەراسیمی بەخاکسپاردنەوە دەدەدن بەسەر دەروازەسنوورییەکاندا و هەموو یاسا و ڕێکارەکان دەبەزێنن و لە مەرزی باشماخەوە دێنە ناوەوە.\nنەک پشکنین و کەرەنتینە و ڕێنمایی تەندروستی، بەبێ پاسپۆرت و ڤیزا و مۆری هاتنە ژوورەوەش، ئەوان دەشڵێن کە شێخی نوێ فەرمانی پێکردوون، کە با دەروێشەکانی ئێران بێن بۆ بەشداری لە ڕێوڕەسمی بەخاک سپاردنی تەرمی شێخی کۆچکردوو لە سلێمانی.\nلەکاتێکدا وڵاتی ئێران یەکێکە لە چەقەکانی سەرهەڵدان و بڵاو بوونەوەی کۆرۆنا!\nئەمە لەکاتێکدایە تەرمی شێخی تەریقەتەکە بە پێی ڕێکاری یاسایی لە ئەمریکاوە و لەڕێگەی فڕۆکەخانەوە دەهێنرێتەوە و خودی جێگرەوەی شێخیش کەسێکی دنیادییە و خوێنەوارە و هەڵگری بڕوانامەی دکتۆرایە..\nپرسیاری جەوهەری ئەوەیە، هۆکاری ڕاستەقینەی ڕێگەپێدانی هاتنەناوەوەکە بەو شێوەیە چی بووە؟\nئایا ترسانی هێزەکانی سنوورپارێز و پاسەوانی خاڵە سنوورییەکان و بازگەکان بووە لەو ئاپوڕا شمشێر و خەنجەر بەدەستە؟\nیان سڵکردنەوە خۆلادان لە ڕووبەڕوو بوونەوە ؟\nیان شپرزەیی و لاوازی ئیداری و سەربازی ونەبوونی پلان و ئامادەباشی پێویست و پێشوەخت؟\nلەکاتێکدا چەندڕۆژێک پێش ئێستا ڕاگەیەنرابوو کە ڕۆژی هەینی ئەو ڕێوڕەسمە لە سلێمانی بەڕێوە دەچێت.\nیان فەرمانی سەروتر جێبەجێکراوە؟\nکەئەوەش پرسیاریتر سەبارەت بە هۆکاری پشت ئەو هەڵوێسته دێنێت بەدوای خۆیدا!\nئەدی حکومەتی فیدراڵ؟ ئەو ئەرک و هەڵوێست و کاردانەوەی چییە؟\nــ برادەرێک دوێنێ دەیوت، خەڵک بەتەمایە ئەمانە بەر بەهێزێکی زەبەلاحی ئەندامی ناتۆبگرن، ئێستا ڕێگرییان لە خەنجەر و شمشێر بەدەست پێنەکرا ــ\nپرسیاری گەورەتر ئەوەیە لەڕووی فەننییەوە ئەگەر بەڕێکردنەکە لەودیوەوە بە لێشاوو بێ لێپرسینەوە نەبووبێت ، ئەوکات ئاپۆڕاو قەرەباڵغیش لەمدیو دروست نەدەبوو، ئەگەر وایە ئەدی لەودیو بۆچی بەو شێوەیە ڕێگەدراوە؟\nئەمانەو چەندین پرسیاریتر لەئەگەری نەبوونی وەڵامێکی گونجاو، کە گومانەکان بڕەوێنێتەوە، ئەوا بەدڵنیایی و بەبێ گومان ئەم ڕوداوەش دەچێتە پاڵ سەدان بابەتی تر کە پرسیار و گومان لای هاوڵاتیان دروستدەکات و دەبێتە بەڵگە و نیشانەی شکستێکیتری ئەم حکومەت و سیستمی حوکمڕانییە.\nBy پرس میدیا at 7/10/2020 09:05:00 pm


Koya University - YouTube\nKoya University uploaded a video 5 months ago\nكردنەوەى كۆلێژى پەروەردە لە كۆيە - Duration: 6 minutes, 12 seconds.\nلەلايەن ژمارەيەك هونەرمەندى كۆيەوە، كورتە فيلمێك تۆماركراوە سەبارەت بە كردنەوەى كۆليژى پەروەردە ساڵى ٢٠٠٠\nنووچەيەك لەبارەى كۆنفرانسى دڵدار - Duration: 2 minutes, 53 seconds.\nThis is Koya University Cannel\nنووچەيەك لەبارەى كۆنفرانسى دڵدار - Duration: 4 minutes, 1 second.\nفليمى فەڵگەنامەيى لەبارەى دڵدارى شاعير - Duration: 24 minutes.\nفيلمى بەڵگە نامەيى سەبارەت بە دڵدارى شاعير بۆ كۆنفرانسى يادى سەدساڵەى لەدايك بوونى دڵدار.\nKoya University subscribed to a channel 6 months ago\nOur mission is simple: to make learning easier by taking advantage of modern pedagogical principles and the\nKoya University uploaded a video 6 months ago\nزانكۆى كۆيە لە پێشەنگى زانكۆكانى كوردستانە - Duration: 7 minutes, 2 seconds.\nزانكۆى كۆيە لە پێشەنگى زانكۆكانى كوردستانە - Duration: 3 minutes.\nنووچەيەكى كەناڵى ئاسمانى ئێن ئاڕتى لەو بارەيەوە ببينە.\nKoya University uploaded a video 1 year ago\nدووەمين كۆنفرانسى نەوت و گاز بەڕێوەچوو ٢٠١٧ - Duration: 3 minutes, 38 seconds.\nزانكۆى كۆيە بەردەوامە لە گەشەسەندنى زانستى ٢٠١٧ - Duration: 3 minutes, 30 seconds.\nلێدوانى سەرۆكى زانكۆ لە يادى دامەزراندى زانكۆى كۆيە ٢٠١٦ - Duration: 8 minutes, 47 seconds.\nكۆنفرانسى نێودەوڵەتى يادى پازدە ساڵەى كۆچى دوايى ئەديب و فەيەسوف و بيرمەندى كورد مەسعوود محەمەد ٢٠١٧ - Duration: 2 minutes, 56 seconds.\nكۆنفرانسى نێودەوڵەتى كاريگەريە ژينگەييەكانى پيشەسازى نەوت و گاز بەڕێوەچوو ٢٠١٧ - Duration: 2 minutes, 26 seconds.\nكۆنفرانسى كارگێڕى لە عێراق لە نێوان ئێستا و داهاتوودا ٢٠١٧ - Duration: 11 minutes.\nكۆنفرانسى كارگێڕى لە عێراق لە نێوان ئێستا و داهاتوودا ٢٠١٧ - Duration: 2 minutes, 27 seconds.\nبەڕێوەچوونى پاڵەوانێتى مەلەوانى ٢٠١٧ - Duration: 114 seconds.\nيادى كۆمارى كوردستان لە زانكۆى كۆيە - Duration: 2 minutes, 57 seconds.\nڕاسپاردەكانى كۆنفرانسى كاريگەريە ژينكەييەكانى پيشەسازى نەوت و گاز: هەرێمى كوردستان وەك نموونە - Duration: 2 minutes, 46 seconds.\nسەردانى وەفدى زانكۆى ئەسفەهان بۆ زانكۆى كۆيە - Duration: 99 seconds.\nبەدەستهێنانى پلەى بەرز لە رێزبەندى نيشتمانى زانكۆكانى كوردستان - Duration: 2 minutes, 6 seconds.\nبەشى ئەندازيارى نەوت لە زانكۆى كۆيە - Duration: 3 minutes, 11 seconds.\nقەيرانى دارايى لە زانكۆى كۆيە - Duration: 2 minutes, 37 seconds.\nKoya University uploaded and posted 2 years ago\nئاهەنگى دەيەمين خولى دەرچووانى زانكۆى كۆيە\n١١ / ١٠ / ٢٠١٥\nئاهەنگى دەرچوونى دەيەمين خوولى دەرچووانى زانكۆى كۆيە ٢٠١٥ - Duration: 1 hour.\nKoya University posted 3 years ago\nخۆ ئامادە کردن بۆ پشکەش کردنی نامەی دوکتورا\nPreparing for your Thesis Oral Examination - Duration: 9 minutes, 19 seconds.\nPhD students are required to sit an oral examination, called a viva voce, as part of the assessment procedure for their degree. This video lecture gives an idea of what can be expected and tips on ...\nچۆن چۆنی نامەی دوکتورا دەنووسێت\nWriting the Thesis - Duration: 19 minutes.\nKoya University - Channel\nThis is the OFFICIAL youtube channel of Koya University. The Koya University is located in the city of Koya (Koysinjaq), which is 1.5 hr drive to the East of the Kurdistan Region capital Erbil (Arbil,\nThe Research Proposal - Duration: 13 minutes.\nPostgraduate students embarking on a research project are usually required to submit a Research Proposal before they can start. This Video Lecture covers the most important aspects of a Research Pr...\nThe Literature Review - Duration: 25 minutes.\nWhen embarking on research, students are required to know the research that has already been done in their field. The Literature Reviews examine previous related research. This video lecture explai...\nKoya University uploaded a video 3 years ago\nFinishing Preparation PF&CAD site. Koya University - Duration: 113 seconds.\nThis is Koya University Channel\nContiuing Preparation PF&CAD site. Koya University - Duration: 2 minutes, 42 seconds.\nPreparing the site content PF&CAD site. Koya University - Duration: 3 minutes, 18 seconds.\nEditing main page PF&CAD site. Koya University - Duration: 2 minutes, 35 seconds.\nStart Editing PF&CAD site. Koya University - Duration: 116 seconds.\nHow to edit Academic Profile Website. Koya University - Duration: 6 minutes, 47 seconds.\nHow to find PF&CAD site. Koya University - Duration: 101 seconds.\nKoya University uploaded a video 4 years ago\nMaureen Agnew is teacher at KUELC - Duration: 3 minutes, 45 seconds.\nThe Koya University Language English Language Centre KUELC established on 1st Oct 2013 to provide high quality English language education in country. The KUELC is run by well experienced native spe...\nMark Gordon a teacher at KUELC - Duration: 2 minutes, 54 seconds.\nRichard Mannix The Academic Director of KUELC - Duration: 3 minutes, 32 seconds.\nKUELC Launch - Duration: 2 minutes, 5 seconds.\nToday 1st of Oct 2013 the Koya University English Language Centre KUELC in Collaboration with Kaplan International was launched. Students registered and engaged with teacher.\nKoya University uploaded a video 5 years ago\nThe 8th Graduation Ceremony of Koya University, 30Th June 2013 - Duration: 1 hour, 12 minutes.\nThis is the 8th Graduation ceremony of Koya University. 396 Students from 4 faculties cross 25 different programs were graduated at this ceremony.\nKoya University is located in the city of Koya (...


سەندیکای رۆژنامەنوسانی کوردستان - ئه‌نجومه‌نی سه‌ندیكای رۆژنامه‌نووسانی كوردستان: هیچ میدیایه‌كی كوردستانی بۆی نییه ، دژی ویستی سه‌ربه‌خۆخوازی باشوری كوردستان بێت\nئه‌نجومه‌نی سه‌ندیكای رۆژنامه‌نووسانی كوردستان: هیچ میدیایه‌كی كوردستانی بۆی نییه ، دژی ویستی سه‌ربه‌خۆخوازی باشوری كوردستان بێت\nرۆژنامه‌نووس‌و میدیاكارانی به‌ڕێز\nله 25ی ئه‌یلولی 2017 جاریكی دیكه گه‌لی كوردستان له هه‌رێم وناوچه كوردستانییه‌كانی ده‌ره‌وه‌ی ئیداره‌ی هه‌رێم ، بۆ گه‌لانی سه‌ر رووی زه‌مین سه‌لماندی ،كه‌ده‌یه‌وێ به‌سه‌ربه‌ستی بژی. جارێكی دیكه به‌ئیراده‌ی گه‌ل له‌گه‌ڵ راگه‌یاندنی ده‌رئه‌نجامی ریفرانده‌م بۆ سه‌ربه‌خۆیی كوردستان، قۆناغێكی نوێی تێكۆشان ده‌ستی پێكردوه‌و مه‌زنترین وه‌رچه‌رخانی مێژوویی له سه‌ده‌ی بیستویه‌كه‌مدا تۆماركرد‌و له‌به‌رامبه‌ر شه‌ڕی فه‌رزكردنی سیناریۆی جۆراجۆردا ئیراده‌ی گه‌ل سه‌ركه‌وت.\nبه‌مبۆنه‌یه‌وه ئه‌نجوومه‌نی سه‌ندیكای رۆژنامه‌نووسانی كوردستان پیرۆزبایی ئاراسته‌ی سه‌رجه‌م رۆژنامه‌نووس‌و میدیاكارانی كوردستان ده‌كات‌و هه‌روه‌ها ده‌ستخۆشی له‌هه‌وڵ‌و ماندوبوون‌و كاری پیشه‌یی نیشتمانی هه‌ریه‌ك له‌رۆژنامه‌نووس‌و میدیاكاران‌و ده‌زگاكانی راگه‌یاندن ده‌كات‌و ئه‌م كاره پڕ له‌به‌رپرسیارێتیه‌ی هه‌موولایه‌ك به‌رز ده‌نرخێنێت ، چونكه میدیا رۆڵی سه‌ره‌كی گێڕا له‌به‌رز راگرتنی ئیڕاده‌ی گه‌ل و به‌گه‌یاندنی یه‌كه به‌یه‌كه‌و چركه‌ساته‌كانی هه‌نگاونان به‌ره‌و رۆژی ریفرانده‌م وئه‌نجامدانی‌و تاوه‌كو دوای ئه‌نجامی سه‌ركه‌وتنی ئیراده‌ی گه‌ل بۆ سه‌ربه‌خۆیی و په‌رچه‌كرداره‌كانی حكومه‌تی به‌غدا‌و ئه‌نقه‌ره‌و تاران و هه‌ندێك له‌وڵاتانی دیكه ، میدیا و رۆژنامه‌نووسان رۆڵی سه‌ره‌كییان گیڕاوه‌و به‌رده‌وامن له‌راپه‌ڕاندنی كاری پیشه‌یی‌و نیشتمانی خۆیان.\nهه‌روه‌ها سه‌ندیكا سوپاسی كۆمسیۆنی باڵای سه‌ربه‌خۆی هه‌ڵبژاردن‌و راپرسی كوردستان ده‌كات، كه‌رێوشوێن‌و ئاسانكارییان بۆ ده‌زگاكانی میدیا ره‌خساندبوو تاوه‌كو به‌شێوه‌یه‌كی پیشه‌گه‌ری كاری خۆیان له‌رۆژانی بانگێشه‌و رۆژی 25ی ئه‌یلول‌و ده‌ستگه‌یشتنیان به‌زانیاریه به‌راییه‌كانی جیاكردنه‌وه‌ی ده‌نگه‌كان و گه‌یاندنی به‌جه‌ماوه‌ر، به‌باشی ئه‌نجام بده‌ن‌و سوپاسی هاوكاریان ده‌كه‌ین بۆ ئاسانكاری‌و تۆماركردنی میدیاكارانی بیانی كه‌چاودێری ریفرانده‌می سه‌به‌رخۆیی كوردستانیان كرد.\nله هه‌مان كاتدا ده‌بێ سوپاسی هه‌ڵوێستی گه‌له‌كه‌مان له سه‌رجه‌م پارچه‌كانی كوردستان بكه‌ین كه به‌وپه‌ڕی خه‌مخۆرییه‌وه و به چالاكی جۆراجۆره‌وه گه‌وره‌ترین پاڵپشتی گه‌لی كوردستانی باشور بوون. هاوكات له گه‌ڵ ئه‌مانه‌شدا گرنگه سوپاسی بێپایانی گه‌له‌كه‌مان بۆ رای گشتی جیهان رابگه‌یه‌نین كه به شێوازی جۆراجۆر هاوكاری خۆیان له گه‌ڵ داوا ره‌واكانی گه‌له‌مان له سه‌رجه‌م چالاكییه‌كانی كوردستانیانی ده‌ره‌وه‌ی وڵات، ده‌رخست.\nجه‌ماوری كۆڵنه‌ده‌ری كوردستان!\nكه باسی قۆناغێكی نوێی تێكۆشان ده‌كه‌ین به‌لامانه‌وه گرنگه ئه‌و ده‌سكه‌وته‌ی له 25ی ئه‌یلول له‌لایه‌ن كورد وتوركمان وعه‌ره‌ب و كلدان ئاشوری سریان وئه‌رمه‌ن وسه‌رجم پێكهاته ئاینییه‌كان وه‌ده‌س هاتووه و بۆته بۆنه‌یه‌كی نیشتمانی مه‌زن، به ده‌ستكه‌وتی سه‌رجه‌م حزب و لاینه سیاسییه‌كانی كوردستان بژمێردێن. ده‌ستكه‌وتێك كاركردن بۆ پاراستنی له ئه‌ركی ئه‌نجامدانی قورستره. هه‌ر ئه‌مه‌شه وامان لێده‌كات كه كاری جیدییانه بۆ یه‌كخستنی ماڵی كوردستانی له سه‌رجه‌م بواره‌كاندا بكرێ و له په‌رله‌مانه‌وه تا حكومه‌ت و كاركردن بۆ بنیاتنانی دامه‌زراوه‌كان و چاره‌سه‌ری وه‌زعی بژیوی خه‌ڵكی زه‌حمه‌تكێش و كه‌مده‌رامه‌ت كه به ئیراده‌ی ئه‌وان ئه‌م سه‌ركه‌وتنه به‌ده‌س هات.\nهه‌ر له‌مبۆنه‌یه‌دا ، سه‌ندیكای رۆژنامه‌نووسانی كوردستان ، سه‌ركۆنه‌ی بڕیاره سیاسیه‌كانی ده‌وڵه‌تی عێراق‌و توركیا‌و ئیران له‌دژی ده‌زگاكانی میدیا‌و گه‌لی كوردستان ده‌كات، له‌كاتێكدا، كه كۆماری توركیا بڕیاری راگرتنی په‌خشی هه‌رسێ كه‌ناڵی روودا و كوردستان 24 و وار تیڤی له‌سه‌ر مانگی ده‌ستكردی توركسات جێبه‌جێكرد‌و هاوكات كۆماری ئیسلامی ئێران بڕیاری سیاسی به‌داخستنی نووسینگه‌ی كه‌ناڵی كوردستان24 جێبه‌جێكرد‌و هه‌روه‌ها به‌غداش سیاسه‌تی هاندانی دژی میدیاكارانی كوردستان له ده‌سته‌ی ئیعلامی عێراقی په‌یڕه‌و ده‌كات، له‌لایه‌كی دیكه‌وه به‌داخه‌وه هه‌ندێك ده‌زگای میدیایی ناوخۆ پێچه‌وانه‌ی به‌رژه‌وه‌ندی نیشتمانی و ئه‌منی قه‌ومی كوردستان كارده‌كه‌ن و له ده‌زگای مدیایی بوونه‌ته ته‌ره‌فێكی سیاسی و هه‌وڵی كاریگه‌ری خستنه سه‌ر ویستی گه‌لی كوردستان و له‌به‌رژه‌وه‌ندی نه‌یارانی له سه‌ربه‌خۆی كوردستان ئه‌م شێوازه له كاركردن دووچاری رێوشوێنی نایاسیان ده‌كاته‌وه.\nهه‌روه‌ها سه‌ندیكای رۆژنامه‌نووسانی كوردستان، سه‌ركۆنه‌و شه‌رمه‌زاری سیاسه‌تی به‌كارهێنانی میدیای فه‌رمی‌و نافه‌رمی سه‌ربه‌حزب‌و لایه‌نه سیاسیه‌كان له‌به‌غدا‌و شاره‌كانی دیكه‌ی كۆماری عێراق له‌دژی گه‌لی كوردستان و هاندان بۆ نانه‌وه‌ی دوژمنایه‌تی له‌نێوان گه‌لانی ناوچه‌و ته‌یاركردنی شه‌قام له‌ژێر سه‌ردێری په‌یامی تایفه‌گه‌ری‌و شۆڤینیه‌ت بۆ دژایه‌تی كردنی سه‌ربه‌خۆیی كوردستان، ده‌كات، له‌به‌رامبه‌ردا، میدیاكانی كوردستان په‌یامی برایه‌تی‌و پێكه‌وه‌ژیان په‌خش ده‌كه‌ن‌و داوای ئاشته‌وایی كۆمه‌ڵایه‌تی ده‌كه‌ن‌و داوا له‌سیاسیه‌كانی هه‌ردوو لای كوردستان‌و عێراق ده‌كه‌ن، رێگای ئاشتی‌و دیموكراسی بگرنه به‌ر و گفتۆگۆ بۆ چاره‌سه‌ركردنی كێشه‌كان بكه‌ن، چونكه ریفرانده‌م ده‌ربڕینی ئیراده‌ی گه‌له‌و ناكرێت به‌هه‌ڕه‌شه‌ی شه‌ڕو گه‌مارۆدانی جۆاروجۆر مامه‌ڵه‌ی له‌گه‌ڵدا بكرێت.\nسه‌ندیكا وه‌ك به‌رپرسیارێتی خۆی له‌م قۆناغه‌دا، جه‌خت له‌سه‌ر ئه‌ركی گرنگی میدیاكارو رۆژنامه‌نووس ده‌زگاكانی میدیایی كوردستان ده‌كاته‌وه كه له‌پاڵ ئه‌ركی پیشه‌یی خۆیان ئه‌ركی نیشتمانیشیان له‌ئه‌ستۆدایه، هه‌روه‌ها پاراستنی پانتایی ئازاد و په‌یامی پێكه‌وه‌ژیان‌و بڵاوكردنه‌وه‌ی دیموكراسی و چاودێری و به‌دواداچوون كه‌ئه‌ركی سه‌ره‌كییانه پیوه‌یسته له‌ترۆپكی كاری رۆژانه‌یان بێت.\n30ـی ئه‌یلولی 2017


"مەترسی کەمبوونەوەی ئاوی بەنداوی دوکان و دەربەندیخان کەمتر نییە لە ڤایرۆسی کۆرۆنا" | تۆڕی هەواڵی سلێمانی\nHome›ژینگە›“مەترسی کەمبوونەوەی ئاوی بەنداوی دوکان و دەربەندیخان کەمتر نییە لە ڤایرۆسی کۆرۆنا”\nخالید سەلیم بەڕێوەبەری بەرهەمهێنانی کارەبای سلێمانی لە راگەیەندراوێکدا ئاماژە بە کەمبوونەوەی ئاودی بەنداوی دوکان و دەربەندیخان دەکات و دەڵێت: مەترسی کەم بوونەوەی ئاو کەمتر نییە لە ڤایرۆسی کۆرۆنا.\nبەڕێوەبەری بەرهەمهێنانی کارەبای سلێمانی ئاماژە بەوەش دەکات: بە پێی ئەو برە ئاوەی کە ئێستا هەیە لە بەنداوەکانی کوردستان، بەنداوی دوکان (14) مەتر لە ئاستی پڕبوونی خۆی دابەزیوە و بەنداوی دەربندیخانش (18) مەتر، لە کاتێکدا هەموومان لە بیرمانە ساڵی 2019 هەردوو بەنداوی ناو براو لەم وەرزەدا تەواو پڕ بووبوون و ژمارەیەکی زۆری تۆرباینەکانی ویستگەکانمان ئیش پێدەکرد و ئاستی ئاوی بەنداوەکان لە لوتکەدا بوون، تەنها بەهۆی کەمبارانی ئەمساڵ ئاستی ئاو لە هەردوو بەنداودا زۆر کەمەو لە هەر ویستگەیەکیش تەنها (1) یەک تۆرباین کاری پێدەکرێت تا ئاستی ئاو دادەبەزێت.\nدەشڵێت: هەموومان دەزانین سەرچاوەی ئاو بۆ خواردنەوەو پێداویستییەکانی شاری سلێمانی بەنداوی دوکانە و ناوچەکانی گەرمیانیش بەنداوی دەربندیخانە، لە ئێستادا بەهۆی گۆرینی رێرەوی ئەو سەرچاوانەی ئاو کە دەهاتنە ناو هەردوو بەنداوە رێژەی هاتنی ئاو کەمی کردووە و کە ئەمەش مەترسیەکی گەورەیە لەسەر ئاوی هەردوو بەنداو کەمبارانی ئەم ساڵ تەواو نزیکی کردینەوە لە مەترسی کەمی ئاو.\nسەلیم داوا لە حکومەت و وەزارەتەکان و پارێزگاری سلێمانی دەکات، گرنگی بەم بابەتە بدەن و پلانی ساڵی داهاتوو لە ئێستەوە دابنێن لەسەر هەمان رێژەی باران بارینی ئەم ساڵ وەکو خۆ ئامادە کردن و چارەسەر دۆزینەوە بۆ ساڵی داهاتوو.\nهەروەها داوا لە وەزارەتى کارەبا دەکات لە رێگەی کۆنترۆڵی کارەبای هەرێمەوە بەکارهێنان و ئیشپێکردنی یەکەکانی (تۆرباینەکانی) هەردوو ویستگەی بەرهەمهێنانی کارەبای دوکان و دەربندیخان لە ستراتیجی بەرهەمهێنانی کارەباوە بگۆرن بە ستراتیجی گل دانەوەی ئاو، واتە کاتی ئیشپێکردنی یەکەکان بگونجێنن لەگەڵ پێداویستی ئاوی شاری سلێمانی دەورو بەری و ناوچەی گەرمیان.\nئەمڕۆ مەکتەبی تەنفیزی لیژنەی ئۆڵۆمپی هەرێمی کوردستان کۆبووەوە\nدوو تووشبووی ڤایرۆسی کۆرۆنا لە هەولێر چاکبوونەوە


میسی وتویەتی چیمەنی یاریگاكە هۆكاری دۆڕاندنی ئەرجەنتین بوە؟\nلە بەرەبەیانی ئەمڕۆوە، كە هەڵبژاردەی تۆپی پێی ئەرجەنتین یەكەم یاری كۆپا ئەمریكای بەرانبەر هەڵبژاردەی كۆڵۆمبیا دۆڕاندوە، میدیای وەرزشی و تۆڕە كۆمەڵایەتییەكانیش هەواڵ و زانیاری و بابەتی جۆراوجۆر بڵاودەكەنەوە.\nلە یەكێك لەو بابەتانەدا، تۆڕی "ئۆپتا" بۆ سەرژمێری ئاماژەی بەوەداوە، كە ئەوە سێیەم جارە تانگۆ لە یاری دەستپێكی پاڵەوانێتی كۆپا ئەمریكادا بدۆڕێت.\nهەروەها ئەوە یەكەم جارە ئەرجەنتین یاری دەستپێكی پاڵەوانێتییەكە بە جیاوازی دوو گۆڵ بدۆڕێنێت، لەكاتێكدا پێشتر لە ساڵی 1919 بە ئەنجامی 2 گۆڵ بەرانبەر بە 3 گۆڵ بە ئۆروگوای دۆڕاوە، لە ساڵی 1999ش بە ئەنجامی 3 گۆڵی بێوەڵام هەر بەوان دۆڕاوە.\nلەلایەكی دیكەوە پروپاگەندەی ئەوە بڵاوكراوەتەوە، كە گوایە لیۆنێل میسی ئەستێرەی تۆپی پێی جیهان و ئەرجەنتین وتویەتی، دۆڕاندنەكەیان بەهۆی چیمەنی یاریگاكەوە بوە، بەڵام لە تاكە لێدوانی پاش یارییەكەدا هیچ ئاماژەیەكی بۆ ئەو بابەتە نەكردوە و رایگەیاندوە، پێویستیان بە هەندێك كات هەیە بۆئەوەی دۆڕاندنەكە قبوڵ بكەن، پێویستیشیان بە روانین بۆ پێشەوە هەیە.\nوتوشیەتی "كاتێك كە گۆڵی یەكەممان لێكرا تیمەكەی ئێمە باشتر بو، پێموایە لە تایمی دووەمدا باشتر بوین و هەلمان رەخساند. بۆیە دەبێت سود لە خاڵە پۆزەتیڤەكان وەربگرین و بیر لە سبەینێ بكەینەوە".


سه‌رۆکی فه‌ڕه‌نسا مه‌رجه‌کان بۆ ڕێـکه‌وتنێـکی کاتی له‌گه‌ڵ ئێراندا ده‌خاته ڕوو\nسه‌رۆکی فه‌ڕه‌نسا فڕانسوا ئۆلاند ده‌ڵێت حکومه‌ته‌که‌ی گوشار و سـزاکان له‌سه‌ر ئێران ده‌هێڵێته‌وه هه‌تا ئه‌و ده‌مه‌ی دڵنیا ده‌بێت ئه‌و وڵاته ده‌سـتبه‌رداری ئه‌و به‌رنامه ناوکیـیه‌ی ده‌بێت که گومان ده‌کرێت بۆ مه‌به‌سـتی دروسـتکردنی چه‌کی ناوکی بـێت.\n" ئێران خوازیاره یۆرانیۆم بۆ ئه‌و ئاسته بـپـیتێنێت که ده‌توانرێت بگه‌یه‌نرێته ئاسـتێـکی له‌شـکریـیه‌وه. هه‌ر بۆیه ئێمه دانوسـتاندن و وتووێژ ده‌که‌ین. بێگومان هه‌ندێـک به‌ره‌وپـێشـچوون له‌م دوایـیه‌دا به‌ده‌سـتهاتوون، به‌ڵام پـێناچێت قایل بووبن، بۆیه فه‌ڕه‌نسا ئه‌و ڕۆڵه‌ی له دانوسـتاندنه‌کاندا بینیوه بۆ گه‌یشتن به ڕێـکه‌وتنێـکی کاتی که ده‌بێت به ڕێـکه‌وتنێـکی کۆتایی بگات. ئێمه مه‌رجی خۆمان داناوه، وه ئه‌و مه‌رجانه بۆ هه‌موو لایه‌نه به‌شـداره‌کان له شوێنی خۆیاندا ده‌مێنـنه‌وه. به لانی که‌م ئه‌مه هه‌ڵوێسـتی فه‌ڕه‌نسـایه."\nسه‌رۆکی فه‌ڕه‌نسا ده‌شڵێت ڕێـکه‌وتنی کاتیش ئه‌و ده‌مه ده‌کرێت که ئێران به‌م چوار مه‌رجه قایلبێت، یه‌که‌م هه‌موو داموده‌زگا ناوکیـیه‌کانی بخرێنه ژێر چاودێری نێوده‌وڵه‌تیـیه‌وه، دووه‌م ڕاگرتنی پـیتاندنی یۆرانیۆم به ئاسـتی 20%، سێـیه‌م که‌مکردنه‌وه‌ی بڕی ئه‌و یۆرانیۆمه پـیتێنراوه‌ی هه‌یه‌تی، چواره‌م ڕاگرتنی کاری بیناکردنی ده‌زگای ناوکی ئاراک.\nئه‌م په‌یامه‌ی ئۆلاند جێـگه‌ی خۆشـحاڵی سه‌رۆک وه‌زیری ئیسرائیل بنیامین نه‌ته‌نیاهو بوو، که به‌رده‌وام نیگه‌رانی خۆی ده‌ربڕیوه له باره‌ی ئه‌و ڕێـکه‌وتنه‌ی له ئارادایه. ڕۆژی یه‌کشه‌ممه‌ش جارێـکی دیکه نیگه‌رانیـیه‌کانی خۆی دووباره کرده‌وه.\n" ڕوون و ئاشـکرایه ئه‌و ڕێـکه‌وتنه ته‌نها بۆ ئێران باشه و بۆ ته‌واوی جیهان خراپه. خه‌ونی سه‌وداکه‌ی ئێران مێرده‌زمه‌ی جیهانه."\nئیسرائیل داوا له فه‌ڕه‌نسـا و پـێـنج زلهێزه‌که‌ی دیکه‌ی جیهان ده‌کات سزاکانی سه‌ر ئێران سووک نه‌که‌ن له‌و ده‌مه‌ی دانوسـتاندن ده‌که‌ن له‌گه‌ڵ حکومه‌ته‌که‌ی حه‌سه‌ن ڕوحانی، ئه‌وه‌ی له مانگی هه‌شـته‌وه ئۆفیسی سه‌رۆکایه‌تی گرتووه‌ته ده‌ست. ڕێبه‌رانی ئیسرائیل وه‌ها ده‌یبینن ئێرانێـکی خاوه‌ن چه‌کی ناوکی هه‌ڕه‌شه‌یه‌ک بێت بۆ سه‌ر بوونی وڵاته‌که‌یاندا.\nتاران به‌رده‌وام داوای نه‌مانی ئیسرائیلی کردووه.


مامۆستا عه‌لی باپیر: ئه‌گه‌ر لایه‌نی په‌یوه‌ندییدار ده‌یه‌وێ دووچاری سزای خوا نه‌بێ، با گوێ بۆ خاوه‌ن پێداویستی تایبه‌ت بگرن\nبه‌بۆنه‌ی ڕۆژی جیهانیی خاوه‌ن پێداویستی تایبه‌ته‌وه، مامۆستا عه‌لی باپیر ئه‌میری كۆمه‌ڵی ئیسلامیی كوردستان په‌یامێك بڵاو ده‌كاته‌وه و رایگه‌یاند" ئه‌گه‌ر لایه‌نی په‌یوه‌ندییدار ده‌یه‌وێ دووچاری سزای خوا نه‌بێ، با گوێ بۆ خاوه‌ن پێداویستی تایبه‌ت بگرن"\nله به‌شێی په‌یامه‌كه‌ی مامۆستا عه‌لی باپیردا هاتووه هه‌ركه‌سێك عه‌قڵ‌و ویژدانی هه‌بێ، به‌هۆی جه‌سته‌و ئه‌ندامه‌كانییه‌وه خۆی به‌سه‌ر كه‌سدا بانادات‌و شانازیی ناكات، چونكه عه‌یبه مرۆڤـ خۆی به‌شتێكه‌وه هه‌ڵبكێشێ، كه خوای به‌خشه‌ر پێیداوه‌و، هیچ ئازایه‌تیی خۆی تێیدا نیه.\nئه‌میری كۆمه‌ڵی ئیسلامیی كوردستان ده‌ڵێت هیوادارم هه‌ركام له حكوومه‌ت‌و په‌رله‌مان‌و كه‌رتی گشتیی‌و كه‌رتی تایبه‌تیی پێكه‌وه كاربكه‌ن بۆ ڕه‌خساندنی ژینگه‌یه‌كی باشتر له‌شارو شارۆچكه‌كاندا له‌ڕووی جاده‌و شه‌قام‌و شوێنه گشتییه‌كانه‌وه، كه ئه‌و توێژه به‌ڕێزه باشترو ئاسانتر هه‌ڵس‌و كه‌وت‌و جم‌و جۆڵ‌و چالاكیی خۆی ئه‌نجام بدات.\nله كۆتایی په‌یامه‌كه‌یدا مامۆستا عه‌لی باپیر رایگه‌یاندووه پێویسته هه‌رچی زووترو جیددییتر حكوومه‌ت‌و وه‌زاره‌ته په‌یوه‌ندییداره‌كان له هه‌موو روانگه‌كانه‌وه ئاوڕێكی باش له‌و توێژه به‌ڕێزه بده‌نه‌وه، نه‌ك ناچاریان بكه‌ن خۆپێشاندان بكه‌ن‌و ناڕه‌زایی ده‌ربڕن.


ڤاتیکان -ی شیعه - VOK Radio\nڤاتیکان -ی شیعه\nڤاتیکان -ی شیعه!\n١٧ ي مانگى مه ى ٢٠١٨\nئێران سی و یه‌ک (٣١) پارێزگای هه‌یه، قوم(قم) یه‌کێکه له‌و پارێزگایانه که ده‌که‌وێته ناوه‌ندی وڵاته‌که(باشووری پارێزگای تاران) و به هۆی ئه‌وه‌ی مه‌زاری ژماره‌یه‌کی زۆر له ئیمامزاده‌کانی عه‌له‌وی، هه‌روه‌ها گه‌وره‌ترین ناوه‌ندی مه‌رجه‌عه‌کانی شیعه‌ی تێدایه، تایبه‌تمه‌ندییه‌کی ئایینی و مه‌زهه‌بی هه‌یه. ئایه‌توڵا خومه‌ینی وه‌ک یه‌کێک له گه‌وره مه‌رجه‌عه‌کانی شیعه له‌و شاره‌دا ژیاوه و هه‌ر له‌وێشه‌وه به‌رهه‌ڵستکاریی ڕێژیمی پاشایه‌تی په‌هله‌وی کردووه. دوای دامه‌زرانی کۆماری ئیسلامیی ئێران، به ته‌واوی په‌ره‌یان به‌و ناوه‌نده مه‌زهه‌بییه "حوزه‌ی علمیه‌ی قم مقدس" داوه و له ئێستادا پتر له چل هه‌زار (٤٠٠٠٠) فه‌قێی ئێرانی و بیانی تێیدا ده‌خوێنن.\nچل ساڵ پێش ئێستا دواسه‌رۆک وه‌زیرانی حکوومه‌تی په‌هله‌وی (شاپوور به‌ختیار)، په‌نجه‌ی له سه‌ر مه‌ترسیی ئامانجه‌کانی حه‌وزه‌ی عیلمییه‌ی قوم بۆ تێکه‌ڵکرنی دین و سیاسه‌ت دانا و له به‌ره‌به‌ری هه‌ڵدێرانی کابینه‌که‌یدا(له ڕێبه‌ندانی ساڵی ١٣٥٧ی هه‌تاوی) گوتی: "ده‌وڵه‌تی ئیسلامی ته‌نیا له سنووری شاری قوم ڕێپێدراوه و ئایه‌توڵا خومه‌ینی ده‌توانێت له‌وێ ڤاتیکانێکی بچووکی هه‌بێ." به‌ڵام ئایه‌توڵا خومه‌ینی نه‌ک به‌وه قایل نه‌بوو، بگره دوای ده‌ست به‌سه‌رداگرتنی ده‌سه‌ڵاتی سیاسی، به بڕیارێکی یه‌که‌م سه‌رۆک کۆماری ئێران(ئه‌بولحه‌سه‌ن به‌نی سه‌در)ی به‌لاوه نا، دواتر حوکمڕانیی ئێرانی به مامۆستا و مه‌رجه‌عه‌کانی شیعه‌ی گوێڕایه‌ڵی خۆی له حه‌وزه‌ی عیلمییه‌ی قوم سپارد، ئه‌وه‌شی گوێڕایه‌ڵی نه‌بوو، وه‌ک ئایه‌توڵا مونته‌زیری به‌لاوه‌ی نا، حیسابی بۆ پله‌که‌شی نه‌کرد که له پله‌ی دینیی خۆی باڵاتر بوو!\nوتاری ختوكه‌ده‌ری لێوانلێو له مه‌زهه‌بگه‌رایی حوکمڕانانی کۆماری ئیسلامیی ئێران و زێده‌خوازی و ده‌ستوه‌ردانیان له کاروباری وڵاتانی دیکه له پێناوی دروستکردنی "هیلالی شیعه"دا، جگه له‌وه‌ی سنووره‌کانی به‌زاندووه، له‌ناوخۆشدا ده‌یان قه‌یرانی دروست کردووه، به جۆرێک که تووڕه‌یی گه‌لانی بنده‌ستیان بووه‌ته گڕکانیک که زوو، یا ده‌ره‌نگ به ڕوویاندا ده‌ته‌قێته‌وه. که‌چی تازه به تازه بیر له‌وه ده‌که‌نه‌وه، شاری قوم که نزیکه‌ی یه‌ک ملیۆن و یه‌کسه‌د و په‌نجا و یه‌ک هه‌زار (١،١٥١،٠٠٠) دانیشتووی هه‌یه، بیکه‌ن به وڵاتێکی سه‌ربه‌خۆی خاوه‌ن ئاڵا و سنوور و یاسای خۆی و "ڤاتیکان"ـێکی گه‌وره بۆ جیهانی شیعه دروست بکه‌ن، که بکارێ په‌یوه‌ندیی دیپلۆماسی له‌گه‌ڵ سه‌رله‌به‌ری وڵاتانی جیهان هه‌بێ و به‌وجۆره بتوانن بازنه‌ی هیلالی شیعه به ته‌واوی پڕ بکه‌نه‌وه!\nهه‌ڵبه‌ت ئه‌م پێشنیاره له‌لایه‌ن ئه‌حمه‌د زادهووش - به‌ڕێوه‌به‌ری زانکۆی ئه‌لمورته‌زا (جامعه المرتضی) - کراوه، که له‌و زانکۆیه‌دا زمانه‌کانی بیانی فێری ئاخوونده‌کان ده‌کرێ، بۆ ئه‌وه‌ی بتوانن به ئاسانی پڕوپاگه‌نده‌ی شیعه‌گه‌رایی بکه‌ن و له‌گه‌ڵ وڵاتانی دیکه‌دا په‌یوه‌ندی دروست بکه‌ن، که‌سانی گه‌وره مه‌رجه‌عی وه‌ک ئایه‌توڵا ناسر مکارم شیرازی، پاڵپشتییان کردووه، به‌ڵام به هۆی ئه‌وه‌ی بیرۆکه‌ی ئه‌و پلانه بۆ دواسه‌رۆک وه‌زیرانی حکوومه‌تی په‌هله‌وی (شاپوور به‌ختیار)، ده‌گه‌ڕێته‌وه، تا ئێستا له جێبه‌جێکردنی دوودڵن و رای جیاوازیان هه‌یه.


ڕێکەوتی ٢٠٢٠/٢/٢٤، قوتابییانی قۆناغی یه‌كه‌می به‌شی ژمێریاری له سكوڵی به‌ڕێوه‌بردنی فاكه‌ڵتی یاسا و زانسته سیاسییه‌كان و به‌ڕێوه‌بردن، بە سەرپەرشتی مامۆستایان "ناجی مه‌سیح ئاودل" و "کامه‌ران ئیبراهیم" سەردانی سه‌ندیكای ژمێریاران و وردبینان و ئەنستیتیوتی باڵای ژمێركارانی یاسایی كوردستان یان كرد و، لەلایەن ستافی سەندیکا و به‌ڕێز جێگری نه‌قیب "ئازاد مه‌عروف عه‌بدوڵا" پێشوازیان لێکرا.\nدرێژەی بابەت: گه‌شتی زانستی قوتابییانی به‌شی ژمێریاری بۆ سه‌ندیكای ژمێریاران\nدرێژەی بابەت: پێشكه‌شكردنی چه‌ند سیمینارێك سه‌باره‌ت به زمان و زمانی دایك\nرۆژی سێشه‌مه له رێكه‌وتی ٢٥/٢/٢٠٢٠ یانه‌ی جوگرافی فاکەڵتیی ئاداب به هاوكاری فاكه‌ڵتی ئه‌ندازیاری، پانێلێكی سەبارەت بە زانستی ئاو بەڕێوەبرد. پانێله‌كه چوار بابه‌تی له‌خۆگرتبوون، کە لە لایەن چوار قوتابییەوە پێشکەشکران.\nدرێژەی بابەت: به‌ڕێوه‌چونی پانێلێك سه‌بارت به زانستی ئاو\nرۆژی سێشەممە ڕێکەوتی ٢٥/٢/٢٠٢٠، لە هۆڵی ئیسماعیل بێشیکچی لە فاکەڵتی ئاداب، بە ئامادەبوونی ژمارەیەکی بەرچاو لە مامۆستایان وقوتابییان، لێژنەی تەندرووستی و پاک و خاوێنی فاكه‌ڵتی ئاداب بە هاوبەشی لەگەڵ ڕێکخراوی وار بۆ پاراستنی ژینگە، سمینارێکیان لەبارەی ڤایرۆسی کۆرۆنا لەژێر ناونیشانی (ڤایرۆسی کۆرۆنا و مەترسییه‌كان و خۆپاراستن لێی) بۆ "د.علی عبدللە دۆرسۆن"، رێكخست.\nدرێژەی بابەت: بەرێوەچوونی سیمینارێک لەبارەی ڤایرۆسی کۆرۆنا و هۆکارەکانی سەرهەڵدان و خۆپاراستن لێی\n"بزنسی خۆت درووست بکە" لە وۆرکشۆپێکی سەنتەری گەشەپێدانی کاردا\nلە درێژەی کاروچالاکییەکانی سەنتەری گەشەپێدانی کاری زانکۆی سۆراندا، ڕۆژانی ٢٢ و ٢٣ی٢ی٢٠٢٠، وۆركشۆپێكی دوو ڕۆژه لەژێر ناونیشانی"دەست بە بزنسی بچوکی خۆت بکە" بۆ قوتابییانی زانکۆی سۆران، رێكخرا. وۆركشۆپه‌كه لە لایان دکتور "کامه‌ران حه‌سه‌ن" دکتۆرا لە کارسازی بەڕێوەچوو، کە ٥٠ قوتابی تێیدا بەشداربوون. لە میانەی وۆرکشۆپەکەدا، باس لەم بابەتانە کرا ( (Business Model Generation, Marketing, Case Study ). شایانی باسە لە کۆتایی وۆرکشۆپەکەدا قوتابییان فێری چۆنییەتی درووستکردنی (Make Your Business Model) کران، کە هەنگاوی یەکەمە بۆ درووستکردنی بزنسێکی سەرکەوتوو.\nدرێژەی بابەت: "بزنسی خۆت درووست بکە" لە وۆرکشۆپێکی سەنتەری گەشەپێدانی کاردا\nبەشداریکردنی قوتابییەکی زانكۆی سۆران لە کۆنفڕانسێکی نێودەوڵەتی لە وڵاتی مالیزیا\nقوتابییه‌كی زانكۆی سۆران له یاری تایكواندۆ سێیه‌می سه‌ر ئاستی عێراق به‌ده‌ستدێنێ\nقۆناغی دووەمی پێشبڕکێی زانستی فاکەڵتییەکانی زانکۆی سۆران بەڕێوەچوو\nگەشتی زانستی قوتابییانی قوناغی چوارەمی بەشی ئەندازیاری نەوت


بەشوودانی کچانی هەرزەکار لە عێراق بووە بە دیاردە\nڕاپۆرت 21/10/2021 - 14:24 Basnews\n''لە 10 هاوسەرگیری، سێیان کچی هەرزەکارن''\nیەکێ لەو گرفتە کۆمەڵایەتییانەی کۆمەڵگای عێراقی بە دەستییەوە گیرۆدەیە، بەشوودانی کچانی خوار تەمەن 18 ساڵییە، بەتایبەت لە گوندەکان، کە لەم ساڵانەی دواییدا ڕێژەیان لە زۆربەی شار و پارێزگاکانیش زیاد بووە.\nتوێژەر و پسپۆڕانی بواری کێشە کۆمەڵایەتییەکان پێیان وایە، ئەو دیاردەیە کاریگەریی نەرێنی لێ کەوتووەتەوە، گرنگترینیشیان ئەوەیە کە ئەو کچانە لە قۆناغی منداڵی و هەرزەکاریی خۆیان بێبەش دەبن و دەکەونە ناو خێزانداری و بەرپرسیارێتییان بە ملدا دێت کە هێشتا هیچ لەبارەی ئەرک و بەرپرسیاریی خێزاندارییەوە نازانن. هەروەها بێبەش دەبن لە خوێندن و ناچار دەکرێن سکپڕ ببن و هاوشێوەی ئەو ژینگە کۆمەڵایەتییەی دەوروبەریان، نەوە بخەنەوە.\nداب و نەریتەکان و هەژاری.. هۆکاری زووبەشوودانی کچان لە عێراق\nفاتمە ئەسەدی، چالاکی بواری مافەکانی ئافرەتان، لەم بارەیەوە بۆ (باسنیوز) دەڵێت: ”داب و نەریتەکان لە زۆرینەی کۆمەڵگاکان جودا ناکرێنەوە، بەجۆرێک کە بەشوودانی کچانی تەمەن منداڵ و هەرزەکار بووە بە بەشێک لە دابونەریتیان، سەرەڕای کێماسی و خراپییەکانی ئەو هاوسەرگیرییە، کەچی هێشتا خەڵک هەر لەسەری بەردەوامن و ناتوانرێ وا بەئاسانی باوەڕیان پێ بهێنرێ، کە وازی لێ بهێنن''.\nئەسەدی ئاماژە بەوەش دەکات: ''لەو هۆکارە گرنگانەی وا لە خێزانەکان دەکات کچە منداڵ و هەرزەکارەکانیان بەشوو بدەن، هەژاری و سەختیی باری ژیانی ڕۆژانەیانە، بە جۆرێک لە هەندێ شوێن، هەژاری وا لە باوکان دەکات، کچەکانیان بەشوو بدەن، بۆ ئەوەی کەمێک لە بارگرانیی خەرجییەکانیان لەسەر کەم ببێتەوە، تەنانەت هی وا هەیە لە ڕێی هاوسەرگیرییەوە کچەکانیان دەفرۆشن، جا چ بۆ دانەوەی قەرزەکانی سەریان بێت، یان بۆ دەستکەوتنی بڕێک پارە و باشتربوونی دۆخی ژیانیان بێت''.\nئەو چالاکەی مافی ژنان جەخت دەکاتەوە: ''ساڵانە 15 ملیۆن کچی خوار تەمەن 18 ساڵی لە سەرانسەری جیهان بەشوو دەدرێن، بەو هاوسەرگیرییەشیان، بێبەش دەبن لە تەواوی مافە سەرەتاییەکانی وەک تەندروستی و خوێندن و دڵنیایی، چونکە ئەوان هێشتا لەو تەمەنەدا ئامادە نین ببن بە هاوسەر و دایک و بەرپرسیاری هەڵبگرن، هەروەها سکپڕیی ئەو هەرزەکارانەی تەمەنیان لە نێوان 15- 19 ساڵیدایە، لە کاتی منداڵبوون و دوای منداڵبوونیش لێکەوتەی خراپی بۆ سەریان دەبێت، چونکە هێشتا ئەندامەکانی لاشەیان بەتەواوی گەشەیان نەکردووە و پێ نەگەیشتوون، بۆیە لە کاتی منداڵبووندا تووشی سەختی و فشاری دەروونیی دەبنەوە''.\nئەسەدی پێی وایە: ''پرۆسەی هاوسەرگیری بەڵێننامەیەکی یاساییە و پێویستە تەنیا کەسانی پێگەیشتوو بیبەستن، چونکە مەترسییەکانی هاوسەرگیریی پێشوەختە ڕوون و دیارن، هەر لە کێشەی تەندروستی، تا شێوازی توندوتیژی، بەهۆی ئاستی نزمی هۆشیاری سەبارەت بە مافەکانیان. چارەسەرییەکەش زۆر ئاسانە، تەنیا ئەوەیە کە ئەو هاوسەرگیرییە ڕەت بکەنەوە، ئەویش لە ڕێی هاوکاری و هەماهەنگیی لەگەڵ ڕێکخراوە خێرخوازییەکان و هەڵمەتی هۆشیارکردنەوە لەلایەن حکوومەت و ڕێکخراوەکان و کەسایەتییەکان بەڕێوە بچێت کە کار بۆ نەهێشتنی ئەو دیاردەیە دەکەن، هەروەها دانانی یاسای نوێ کە هاوسەرگیریی پێشوەختە لەسەر منداڵ و هەرزەکاران قەدەغە بکات، بۆ ئەوەی بە شێوەیەکی گشتی ئەو دیاردەیە بنبڕ بکرێت''.\nڕێکخراوی نەتەوە یەکگرتووەکان ئاماژە بەوە دەکات، هاوسەرگیریی پێشوەختە، تواناکانی ئافرەتان ئەکوژێ، بەهۆی ئەوەی واز لە خوێندن دەهێنێ و دەکەوێتە ناو بەرپرسیاریی خێزان و منداڵ.\nئەو هاوسەرگیرییە لە کۆمەڵگە و گوندەکان بە بەربڵاوی دەکرێت\nبەپێی سەرژمێرییەکی وەزارەتی پلاندانانی عێراق، لە هەر 10 ئافرەت، کە لە دادگاکان هاوسەرگیریی دەکەن، سێیان منداڵ و هەرزەکارن، ئەمانە زیاتر لە کۆمەڵگاکانی نیشتەجێبوون و گوندەکانن، پارێزگای میسانیش پێشەنگی ئەو شارانەیە کە بەشوودانی کچی هەرزەکاری تێدا تۆمار کراوە و دوای ئەویش پارێزگای مووسڵ دێت.\nیاسای عێراقی بەفەرمی هاوسەرگیریی کچانی هەرزەکاری قەدەغە کردووە، بەڵام ڕێگریشی لێ ناکات، ئەگەر بە ڕەزامەندی و ئامادەبوونی باوکی کچەکەوە بکرێت.\nهیمان ڕەمزی، سەرۆکی ڕێکخراوی (تولای) بۆ بەرگری لە مافەکانی ئافرەتی تورکمان، بە (باسنیوز)ی گوت: ''ساڵانی ڕابردوو ئەوەیان دەرخست کە نزیکبوونەوەیەک لە بیر و تێگەیشتنی خەڵکی گوندەکان و شارەکان سەبارەت بە هاوسەرگیریی پێشوەختەی کچەکانیان دروست بووە، ئەویش بەهۆی شەڕ و کوشتار و هەژاری و ئاوارەیی و نەبوونی یاسایەک، کە لە دادگا شەرعییەکان پارێزگاری لە کچانی هەرزەکار بکات لە بەرانبەر زووبەشوودانیاندا''.\nیاسای عێراقی سزا بەسەر ئەو کەسانەدا دەسەپێنێت کە لە دەرەوەی دادگا هاوسەرگیری لەگەڵ کچانی خوار تەمەنی 15 ساڵیدا دەکەن، سزاکەش بریتییە لە شەش مانگ بەندکردن، یان سزای ماددی بە بڕی 200 هەزار تا یەک ملیۆن دیناری عێراقی. پسپۆڕانی بواری یاساش پێیان وایە، ئەم سزایانە بەس نین بۆ ئەوەی ڕێگری بکات لەو خێزانانەی دەیانەوێت کوڕ و کچەکانیان لە تەمەنی هەرزەکاریدا بچنە ناو پرۆسەی هاوسەرگیری، لە هەمان کاتدا مافی کچەکەش دەفەوتێ، ئەگەر هات و بەر لە تەمەنی یاسایی هاوسەرگیری، تەڵاق درا.


کتێبستان بەشەکان كۆمەڵایەتی ئەو رۆژانەی نیشتمان هی هەمووان بوو\nنووسەر: هەڤاڵ کوێستانی\nقەبارەی کتێب: 9MB\nژماره‌ی لاپه‌ڕه: 407\nژمارەی داونلۆد لە ئاپی مۆبایل: 20\nده‌رباره‌ی كتێب: ئەم کتێبە ورد ورد تێمان ئەگەیەنێت، خەباتی رەوای ئەم میللەتە لاشەیەک بووە لەدەستی سەرانی کورد و هەمیشە نیشتمان بۆ سەرانی کوردو نیشتمان پەروەری بۆ خەڵکی کوردستان بووە!. گەر ئەم کتێبە بخوێنیتەوە ئەزانی کە هەرچی ناڕەوایی دەرهەق بەخەڵکی کوردستان کراوە، هۆکارە سەرەکییەکەی ئەو بەناو سەرکردانەی یەکێتین کە ئێستا هاوشێوەی بنەماڵەی بارزانی بوونەتە بازرگان بەخوێن و رەنج و تێکۆشان و قوربانیدانی خەڵکی کوردستان، بێ ئەوەی بە دوو بنەماڵەی فەرمانڕەوا، هەر بەسودفەش خوێن لە خەستەی هیچ کامێکیان لە شۆڕش و کوردایەتیدا هاتبێت. کتێبەکە ئاشنات ئەکات بەو دڵرەقیەی سەرانی کورد دەرهەق بە براکان دایانهێناو تا دەیان ساڵی تریش خەڵکی کوردستان باجی عەقڵی بۆگەنی ئەو دوو بنەماڵە فەرمانڕەوایە ئەدات، کە لە ١٩٦٤ەوە، بارزانی و تاڵەبانی و کوڕو نەوەکانیان، کوڕی خەڵک بەدەستی براکان بەکوشت ئەدەن و خۆشیان هەمیشە بۆ دابەشکردنی داهات و پارە دووبرای درۆزنی کیسە قوڵن.\nبێداری و کەرکردن\nخالید ئێرتوغرول بەختیار عەلی فیۆدۆر دۆستۆیڤسکی نەبەز گۆران یەشار کەمال مەسعود لەعلی نەوشیروان مستەفا ئەمین پاولۆ کۆیلۆ یۆستاین گاردەر د. فەیسەڵ عارەب بلباس


چین.. ماوەی حەوت رۆژە هیچ توشبویەكی كۆرۆنا تۆمارنەكراوە\nلیژنەی تەندروستی نیشتیمانی چین جەختیكردەوە، ماوەی حەوت رۆژە ژمارەی توشبوان لە ناوخۆی وڵاتەكە "سفر"ە و سەرجەم توشبوانی نوێ تۆماركراو لە دەرەوەی وڵاتەوە رۆشتونەتە ناو چین.\nلە نوێترین راگەیەندراویدا، ئەمرۆ پێنجشەممە لیژنەی تەندروستی نیشتیمانیی چین ئاماژەی بەوەكردوە "لەماوەی حەوت رۆژی رابردودا سەرجەم توشبوانی نوێ تۆماركراو لە چین، ئەو گەشتیارانەن كە لە دەرەوەی وڵات سەردانییان هاتونەتە چین".\nئاماژە بەوەشكراوە "لە 24 كاتژمێری رابردودا 20 حاڵەتی نوێی توشبون بە ڤایرۆسی كۆرۆنا تۆماركراوە و كۆی گشتی حاڵەتە نوێ تۆماركراوەكانی حەوت رۆژی رابردو گەیشتوەتە 67 كەس كە هیچیان حاڵەتی ناوخۆی وڵات نین".\nوڵاتی چین و هەرێمی هوبێی لەو وڵاتە، بە ناوەندی سەرهەڵدان و بڵاوبونەوەی پەتای كۆڤید-19 ناویدەبرێت، بەڵام پاش سێ مانگ لە جەنگ و روبەڕوبونەوەی سەخت، توانی كۆنترۆڵی تەشەنەسەندنی ڤایرۆسەكە بكات و لەئێستادا سات لەدوای سات رێژەی توشبوان و مردوان لەو وڵاتە بەشێوەیەكی بەرچاو لە داكشاندایە.\nبەگوێرەی دوائامارە فەرمییەكانی چین، لەو وڵاتە تا ئێستا 81 هەزار و 285 حاڵەتی توشبون تۆماركراوە، سێ هەزار و 287 توشبو لەو وڵاتە گیانیانلەدەستداوە و لە بەرامبەریشدا 74 هەزار و 51 توشبو چاكبونەتەوە و پەتاكەیان پەراندوە.


سەرەتا › pukmedia › سزایەکی توند بۆ ئەم شۆفێرانە دەردەکرێت\n2019/02/22 | 00:25\n(هەواڵ كوردستان)- به‌ڕێوه‌به‌رایه‌تی هاتووچۆی سلێمانی، هۆشداری ده‌داته ئه‌و شۆفێرانه‌ی كه ئۆتۆمبیله‌كانیان دووكه‌ڵی ڕه‌ش ده‌رده‌كات و ده‌بێته هۆی پیسبوونی ژینگه، وته‌بێژی هاتووچۆی سلێمانیش، رایده‌گه‌یه‌نێت: جگه له غه‌رامه‌ی دارایی، لێپێچینه‌وه له شۆفێری ئۆتۆمبیله‌كه‌ش ده‌كرێت.\nرائید كاروان محه‌مه‌د، وته‌بێژی به‌ڕێوه‌به‌رایه‌تی گشتی هاتووچۆی سلێمانی، ڕاگه‌یاند: به‌پێی یاسای هاتووچۆ، ده‌رچوونی دووكه‌ڵ له ئۆتۆمبیله‌وه قه‌ده‌غه‌یه‌و هه‌ر حاڵه‌تێكی له‌و شێوه‌یه‌ش به‌دیبكرێت، لێپێچینه‌وه له‌گه‌ڵ شۆفێره‌كه‌ی ده‌كرێت.\nوتیشی: بڕی ئه‌و غه‌رامه‌یه‌ی بۆ ئه‌و جۆره سه‌رپێچییه دیاریكراوه، 30 هه‌زار دیناره.\nكاروان محه‌مه‌د ئاماژه‌ی به‌وه‌شكرد، له‌هه‌ندێك حاڵه‌تدا ئه‌گه‌ر پێویست بكات ده‌ستبه‌سه‌ر ئۆتۆمبێله‌كه‌دا ده‌گیرێت و شۆفێره‌كه‌ش ناچار ده‌كرێت كێشه‌كه‌ی چاره‌سه‌ر بكات.


هەڵمەتی پاڵەوانانی ڤایۆلێت بۆ کچە تەندروستکارەکان بەڕێوەدەچێت – تۆڕی میدیایی خەڵک\nهەڵمەتی پاڵەوانانی ڤایۆلێت بۆ کچە تەندروستکارەکان بەڕێوەدەچێت\n2020/08/01 - 10:00 PM\nهەڵمەتی پاڵەوانانی ڤایۆلێت بۆ ڕێزلێنان لە کچە تەندروسکارەکانی هەرێمی کوردستان بەڕێوەدەچێت.\nشنۆ نووری ئەندامی دەستەى دامەزرێنەری ڕێکخراوی ڤایۆلێت بە(خەڵک)ی ڕاگەیاند، ئامانجی سەرەکییان لەھەڵمەتی دەستخۆشی بە ناونیشانی پاڵەوانانی ڤایۆلێت، برەودانە بە تواناکانی کچان و ھاندان و ھاوکاریکردنیانە بۆ دۆزینەوە و گەشتن بەھیواو ئامانجەکانیان.\nشنۆ نووری، ئەندامی دەستەى دامەزرێنەری ڕێکخراوی ڤایۆلێت\nئاماژەی بەئەوەشدا، لەم بارودۆخەی ئێستای جیھان کە کوردستانیش لێی بەدەر نییە، کارمەندانی تەندروستی یەکێکن لە ماندووترین چین و توێژەکانی کۆمەڵگە کە ئەرکێکی زۆر قورسیان لەسەرشانە، و ئەوان ماندوو نەناسانە کاردەکەن بۆ پاراستنی تەندروستی و سەلامەتی ھەموومان ، بۆیە بە ئەرکی خۆمان زانی کە ڕێز لەو ماندووبوونەی ئەوان بگرین و دەسخۆشییان لێبکەین و ھەڵمەتێکی دەسخۆشی ڕابگەیەنین بۆ ئەوکاسانەی کە لە کەرتی تەندوستیدا خزمەت دەکەن.\nوتیشی: ئێمە سوپاس و دەسخۆشیمان بۆ ھەموو پزیشک و پەرستار و ھەموو کارماندانی تەندروستی ھەیە بەبێ جیاوازی، کە ماندونەناسانە و بە دڵسۆزییەوە بەردەوامن لە خزمەتکردن، بەڵام ئێمە لەرێگەی خۆمان و ئەو ھاوڕێ و کەسانەی دەیانناسین کارمانکرد لەسەر کۆکردنەوەی سیڤی و وێنەی ئەو خاتونانە، لەناوچە جیاوازەکانی ھەرێمی کوردستان و نەخۆشخانەو شوێنە جیاوازەکاندا کاردەکەن.\nدەشڵێت، ئێمە دەستخۆشی و سوپاسی خۆمان پێڕاگەیاندوون، لەگەڵ ئەوەشدا بەخەڵکیان دەناسێنن تا کۆمەڵگەش ئەم کەسە دڵسۆزانە بناسن و ڕێزیان لێبگرن.\nئەم هەڵمەتە لى تۆڕە کۆمەڵایەتییەکانەوە ئەنجامدەدرێت لەڕێگەی ھەردوو پەڕەی فەرمی ڕێکخراوی ڤایۆلێت (violet _org) لە ئینستاگرام و (violet organization ) لە تۆری کۆمەڵایەتی فەیس بووک.\nشنۆ داوای لێبوردنی لەو کەسانەش کرد، کە نەیانتوانیوە پێیان بگەن، چونکە پێیوایە ئەو کەسانەی کە لە ڕێگەی ئەم هەڵمەتەوە دەسخۆشییان لێکردوون بەشێکی کەمن لەناو دەیان و سەدان کەسی دڵسۆز و ماندوونەناس، کە لە کەرتی تەندروستیدا بەردەوام خزمەت پێشکەشی ھاوڵاتییان دەکەن.\nڕێخراوی ڤایۆلێت، ڕێکخراوێکی ناحکومییە، هەوڵی بەرەوپێشبردنی کۆمەڵگە و بەرز کردنەوەی ئاستی هۆشیاری تاک و بەدەستهێنانی یەکسانی ڕەگەزی دەدات، هاوکات پشتگیری خانمان دەکەن و گرنگی بەتواناکانیان دەدەن، و هەوڵی کەمکردنەوەی توندوتیژییەکان بەتایبەت توندوتیژی ڕەگەزی دەدەن.\nلەسەرەتای بڵاوبوونەوەی ڤایرۆسی کۆرۆنا تەندروستکاران خۆنەویستانە خزمەتی تووشبووانى کۆرۆنایان کرد و لەبەرامبەر ئەمەدا، بەشێوازی جۆراوجۆر ڕێزیان لێنرا.\nچەند نمونەیەک لەهەڵمەتی پاڵەوانانی ڤایۆلێت:\nفڕۆکە جەنگییەکانی تورکیا ئۆتۆمبێلێکیان لەسنووری ئامێدی کردە ئامانج\nسێ ڕۆژە ئاگرێک لە ناوچەی شەمێرانی دەربەندیخان کەوتوەتەوە هێشتا کۆنتڕۆڵ نەکراوە


بانگەشەی یەکەم فستیواڵی شانۆنامەنووسیی کوردی بڵاو کراوه | بینه‌ر\nپنج شنبه ۵ بهمن ۱۳۹۶ - ۲۰:۳۷\nتیتر » س.ت » شانۆ\nبانگەشەی یەکەم فستیواڵی شانۆنامەنووسیی کوردی که له مانگی گوڵانی ساڵی داهاتوو له بۆکان بەڕێوه دەچێ بڵاو کراوه\nبە پێی ڕاپۆڕتی بینەر، داوا له هەموو نووسەران و شانۆکاران کراوه که به پیر ئەم بانگەوازه گرینگەوه بێن. ئەمه دەقی بانگەشەکه:\nئەنجومەنی شانۆی بۆکان به بەشداری فەرمانداری و به هاوکاری ئیدارەی فەرهەنگ ،و ئیرشادی ئیسلامی بۆکان بەڕێوەی دەبات\nیەکەم فستیواڵی شانۆنامەنووسی کوردی- بۆکان گوڵانی ١٣٩٧\nبه پێی بۆشاییەک که ئەمڕۆ له پانتای شانۆنامه له ناو ئەدەبیات و شانۆی کوردی دا هەست پێ دەکرێ، شانۆنامەیەک که بتوانێ ئاوێنەی باڵانوێنی فەرهەنگ و کۆمەڵگای کوردەواری بێت و حەول بۆ کەم کردنەوەی گرفته کۆمەڵایەتییەکان بدات، ئەنجومەنی شانۆی بۆکان به بەشداری فەرمانداری بۆکان و هاوکاری ئیدارەی فەرهەنگ و ئیرشادی ئیسلامی و دەزگا فەرهەنگییەکانی تر یەکەم فستیواڵی شانۆنامەنووسی کوردی له مانگی گوڵانی ١٣٩٧ وەڕێ دەخا و هەر بەم بۆنەوه داوای بەشداری له هەموو شانۆکاران و قەڵەم بەدەستانی کورد بۆ بەشداری لەم فستیواڵەدا دەکا.\n-پشتگیری له شانۆنامەنووسی و بەهێز کردنی ئەدەبیاتی شانۆیی کوردی\n-هاندانی نووسەران و هونەرمەندان بۆ ئافراندنی شانۆنامه که له فەرهەنگ و کۆمەڵگای کوردییەوه هەڵقوڵابێ.\n-چاپ و بڵاوکردنەوەی دەقی شانۆیی کوردی و ناساندنی دەقەکان به شانۆکاران\nناسینی زیاتری نووسەران و چالاکانی بواری شانۆنامه\n-پێ داگرتن له سەر راهێنان و فێرکاری له بواری ئەدەبیاتی شانۆیی\nبابەتی شانۆنامەکانی فستیواڵ ئازاده بەڵام ئەو دەقانەی له سەر فەرهەنگ و کۆمەڵگای کوردی کار دەکەن زیاتر له بەر چاو دەگیرێن\nمەرجەکانی بەشداری له فستیواڵ:\n-دەقەکان دەبێ به زمانی کوردی نووسرابن و هەناردەی فستیواڵ بکرێن(هەموو زاراوەکانی زمانی کوردی دەتوانن بەشداری لەم فستیواڵەدا بکەن).\n-دەقەکان ناگەڕێندرێنەوه بۆ خاوەنەکانیان\n-مافی چاپی یەکەمی بەرهەمه هەڵبژێردراوەکان بۆ فستیواڵ پارێزراوه\n-هیچ گرفتێک بۆ بەشداری دەقی چاپ کراو، بڵاو کراوه یان دەقێک که پێشتر ئیجرا کرابێ نییه.\n– له هەر قۆناغێک دا بۆ نووسینگەی فستیواڵ دەرکەوێ که نووسەران هەرکام له مەرجەکانیان نەپاراستووه دەتوانێ دەقەکان وەلانێ.\nشێوازی بەشداری :\n-ناوی نووسەر، ساڵی له دایک بوون، شوێنی له دایک بوون و نیشتەجێ بوون،، پلەی خوێندن و ژمارەی تەلێفوون له لاپەڕەیەکی تایبەت دا\n– ناردنی سێ نوسخه دەقی تایپ کراو\n-ناردنی دەقەکە له سەر DVD به فایلی WORD و PDFکه به یونیکۆد تایپ کرابێ.\n-ناردنی وێنەیەکی نووسەر و کورتەیەک له دەقەکه له ئەوپەڕی ١٠ رستەدا به زمانی کوردی و فارسی له سەر DVD به شێوەی WORD\nسێ بەرهەمی هەڵبژێردراوی فستیواڵ بەم شێوەیه خەڵات دەکرێن: ( خەڵاتی یەکەم دیپڵۆمی شانازی، هەڵاڵەی زێڕین و ۱/۵ ملوێن تمەن- خەڵاتی دووهەم دیپڵۆمی شانازی، هەڵاڵەی زێوین و ۱/۲ ملوێن تمەن- خەڵاتی سێهەم دیپڵۆمی شانازی، هەڵاڵەی مسین و ۱ ملوێن تمەن)\n-هەر سێ بەرهەمی هەڵبژێردراو له لایەن فستیواڵەوه چاپ و بڵاو دەکرێنەوه.\n-دەقی یەکەم له لایەن فستیواڵەوه پشتیوانی ماڵی لێ دەکردرێ بۆ نواندن و ئیجرا\n-نووسەرانی بەشدار بانگهێشت دەکرێن و بەشداری کارگەیەکی فێرکاری شانۆنامەنووسی له لایەن یەکێک له نووسەره ناسراوەکانی بواری شانۆنامه دەبن\n– کۆڕی لێکدانەوەی شانۆی کوردی و شانۆنامەی کوردی به بەشداری نووسەران له فستیواڵ دا بەڕێوه دەچێ.\nکاته گرینگەکانی فستیواڵ:\n-دوا مۆڵەت بۆ وەرگرتنی دەقەکان ١٦ی خاکەلێوەی ۱۳۹۷\n– کاتی بەڕێوەچوون: نیوەی دووهەمی مانگی گوڵانی ۱۳۹۷\nناونیشانی پۆستی بۆ ناردنی بەرهەمەکان:\nبوکان- خیابان شهید فهمیده- اداره فرهنگ و ارشاد اسلامی- دبیرخانه نخستین جشنواره نمایشنامه نویسی کردی- صندوق پستی ۳۶۵\nبۆ زانیاری زیاتر دەتوانن سەردانی سایتی فستیواڵ بەم ناونیشانه بکەن: www.boukanshano.ir\nبۆکان, شانۆ, شانۆنامە،, هونەر،


یەکێک لە پارێزه‌رانی عەبدوڵا ئۆجەلان باسی دیدارەکەیان دەکات لەگەڵ ڕێبەری پەکەکە\n119 جار بینراوە 10/5/2019 10:48 AM\nنه‌ورۆز ئویسال، که یه‌کێکه له پارێزه‌رانی عه‌بدوڵا ئۆجالان له چاوپێکه‌وتنێکدا له‌گه‌ڵ ئاژانسی هه‌واڵی فورات (ANF) باسی دوایین دیداری له‌گه‌ڵ ئۆجالان ده‌کات.\nنه‌ورۆز ئویسال، یه‌کێکه له پارێزه‌رانی ئۆجالان، ڕۆژی ٢ی ئایار له‌گه‌ڵ پارێزه‌ر ڕێزان ساریجه، سه‌ردانی ئیمڕاڵیان کرد و چاویان به ئۆجالان که‌وت، لە چاوپێکەوتنێکدا لەگەڵ ئاژانسی فورات نیوز باسی وردەکاری دیدارەکەی کردووە.\nدوای ٨ ساڵ یه‌که‌مین جار بوو چاوپێکه‌وتن ئه‌نجام بده‌ن، ئه‌مه چۆن ڕوویدا؟\nله ٢١ی ته‌مووزی ٢٠١٦ به‌دواوه به بڕیاره‌کانی دادگه به‌شێوه‌یه‌کی نایاسایی دیداره‌کان قه‌ده‌غه کران، دوایین جار له ١٣ی ئاداری ٢٠١٩ ئێمه ناڕه‌زایه‌تیمان له به‌رانبه‌ر بڕیاره‌کان پیشان دا و دادگه‌ی سزا قورسه‌کانی بورسا قه‌ده‌غه‌ی هه‌ڵگرت، ئه‌م بڕیاره له ٢٢ی نیساندا به ئێمه ڕاگه‌یه‌نرا، له‌به‌رئه‌وه‌ی ئێمه به‌رده‌وام بووین له پێشکه‌شکردنی داواکاری، له ٢ی نیساندا وه‌ک چوار پارێزه‌ر داواکاریمان پێشکه‌ش کرد، پێمان گوترا که ته‌نیا دوو پارێزه‌ر ده‌توانن بچنه ئیمڕاڵی. ئێمه وه‌ک دوو پارێزه‌ر چووینه ناوچه‌ی گه‌ملیک، دوای پشکنین و چوونه دورگه‌که، کاتژمێر ٣:٠٠ی دوانیوەڕۆ ده‌ستمان به دیداره‌که کرد، دیداره‌که کاتژمێرێک به‌رده‌وام بوو. گفتوگۆی به‌ڵگه‌نامه‌یی نه‌کرا و ده‌رفه‌ت به ئێمه نه‌درا سه‌رنجه‌کانیش بنووسین.\nگۆشه‌گیرییه‌کی تایبه‌ت له‌سه‌ر ئۆجالان هه‌یه، ئه‌و چۆن ئه‌مه هه‌ڵده‌سه‌نگێنێت؟\n٨ ساڵە ڕێگه نادرێت ئێمه چاومان به موه‌کیله‌که‌مان بکه‌وێت، له ڕووی یاساییەوە هیچ نموونه‌یه‌کی دیکه‌ی ڕێکاری وه‌ها نییه، موه‌کیله‌که‌مان له پارێزنامه‌کانی خۆیدا زۆر جار باسی ئه‌وه‌ی کردووه که سیسته‌می گۆشه‌گیری له ئیمڕاڵی له که‌سایه‌تیی ئه‌ودا له دژی گه‌لی کورد ده‌کرێت و گه‌لێک له‌نێو دورگه‌یه‌کدا و له‌نێو چوار دیواردا به دیل گیراوه، له دوایین چاوپێکه‌وتنیشی له‌گه‌ڵ خانه‌واده‌که‌ی ڕایگه‌یاندبوو که ئه‌م دیداره تایبه‌ته گۆشه‌گیری ناشکێنێت و هه‌لومه‌رجی سه‌ختی گۆشه‌گیری به‌رده‌وامه، ئه‌ویش ئاماژه بۆ ئه‌وه ده‌کات که کۆمه‌ڵگه له گۆشه‌گیرییه‌کی توونددایه، له‌به‌رئه‌وه هێما بۆ ئه‌وه ده‌کات که له قاچی کۆمه‌ڵگه و مرۆڤه‌کاندا زنجیر هه‌یه.\nله ماوه‌ی سێ ساڵی ڕابردوودا دوو دیدار له‌گه‌ڵ خانه‌واده‌کان کراوه (١١ی ئه‌یلوولی ٢٠١٦ و ١٢ی کانوونی دووه‌می ٢٠١٩) و یه‌ک دیدار له‌گه‌ڵ پارێزه‌ران کراوه (٢ی ئایاری ٢٠١٩). ئێمه ده‌بینین که ئه‌م دیداره له کاتی مانگرتن له خواردندا به‌ڕێوه‌چوو، ئه‌م دۆخه له بابه‌تی گۆشه‌گیریدا هه‌موو شتێک ده‌رده‌خات.\nهه‌لومه‌رجی فیزیکی ئۆجەلان چۆنه؟ له ڕووی ژیانی هاوبه‌ش، حه‌وشه، ڕۆژنامه و ته‌له‌فزیۆن؟ ده‌رفه‌ته‌کانی له بواری کتێب و کتێبخانه له چ ئاستێکدان؟\nئێمه کتێب، گۆڤار و ڕۆژنامه ڕۆژانه‌ییه‌کان له ماوه‌ی مانگێکدا به‌شێوه‌یه‌کی سیسته‌ماتیک و پێکه‌وه ده‌نێرین، به‌ڵام له کاتی دیداره‌که‌دا زانیمان که ڕۆژنامه‌ی «یه‌نی یاشام»یان پێنه‌داوه، چه‌ند ڕۆژنامه‌یه‌کی دیکه‌ی پێ ده‌ده‌ن به‌ڵام ئێمه باش نازانین پێدانی ڕۆژنامه‌کان سیسته‌ماتیکییه یان نا، سه‌یری ته‌له‌فزیۆن ده‌کات به‌ڵام ته‌نیا ٧-٨ که‌ناڵی هه‌ن، ئێمه زانیمان که له کۆی هه‌موو ئه‌و نامانه‌ی بۆمان ناردووه ته‌نیا ٢ یان ٣ نامه‌یان پێداوه، کاتێک باسی ئه‌و نامه‌یه‌ی کرد که بۆ ئێمه‌ی ناردووه، گوتمان که به‌ده‌ستمان نه‌گه‌یشتووه.\nئۆجەلان وتی، "چاوی به ٣ زیندانیی دیکه ده‌که‌وێت که له هه‌مان زیندان به‌ندکراون، به پێشبینی ئێمه له کاتی وه‌رزش و بواره هاوبه‌شه‌کان یه‌کتر ده‌بینن، جگه له‌وه ٢٣ کاتژمێری خۆی به‌ته‌نیا به‌سه‌رده‌بات".\nئێمه نازانین کتێبخانه‌که‌ی له ژووره‌که‌ی خۆیه‌تی یان نا به‌ڵام ده‌زانین که به‌رده‌وامه له خوێندنه‌وه. کاتێک نموونه‌ی بۆ شتێک هێنایه‌وه، ئۆجەلان وتی "ئێستا ده‌رباره‌ی میر و به‌گه‌کانی پێشووی جزیر ده‌خوێنێته‌وه" و رێبەری پەکەکە ئاماژه‌ی بۆ ئه‌وه کرد، "مه‌م و زین که چیرۆکێکی ئه‌ویندارییه له بنه‌ڕه‌تدا باسی ئازاری دیموکراتیبوون ده‌کات".\nهه‌ڵسه‌نگاندنه‌کانی له‌سه‌ر بارودۆخی سیاسیی تورکیا چین؟\nئۆجالان ئێستا قووڵبوونه‌وه‌یه‌کی زیاتری هه‌یه. له سه‌رده‌می ئۆزاله‌وه تا ئێستا ماوه‌ی ٢٤-٢٦ ساڵه هه‌مان قوڵبوونه‌وه و تێکۆشین ده‌کات. پێویسته بزانرێت که هه‌ڵسه‌نگاندنه‌کانی به‌ڕێز ئۆجالان ته‌نیا له‌سه‌ر به‌ڕێوه‌به‌رایه‌تی و پارتییه سیاسییه‌کان نین و له سنووری گه‌شه‌کردنه سیاسییه‌کانیش هه‌ڵناسه‌نگێنرێن. ئه‌مانه مشتومڕی مێژوویی و قووڵن. ده‌رباره‌ی ده‌وڵه‌ت و دیموکراتی، وه‌ڵات و هه‌رێمه‌که‌یه. ئه‌و له هه‌ڵسه‌نگاندنه‌کانیدا ئاماژه بۆ ئه‌وه ده‌کات که ئاستی وردبوونه‌وه‌کانی له ٧ ساڵ پێش ئێستا له‌پێشتره. هه‌وڵ ده‌دات بۆ ئه‌نجامی قووڵ به‌رده‌وام بێت له‌م لێگه‌ڕینه.\nبه گوێره‌ی لێ وردبوونه‌وه‌کانی ئه‌و، کۆمه‌ڵگه له یه‌کتر دوور ده‌که‌وێته‌وه. سه‌رنجی خسته سه‌ر ئه‌وه‌ی له ٣-٤ ساڵی داهاتوودا سیاسه‌تمه‌دارانیش ناتوانن چاره‌سه‌ری بۆ بدۆزنه‌وه.\nپێویسته ئه‌م بانگه‌وازه‌ی ڕێزدار ئۆجالان له‌گه‌ڵ هه‌ڵسه‌نگاندنه‌کانی پێکه‌وه هه‌ڵبسه‌نگێنرێن. بانگه‌که‌ی له ٧ په‌ڕه‌گرافدا بابه‌تێکه به سه‌ردێڕی جیاواز و ده‌کرێت وه‌ها هه‌ڵسه‌نگێنرێت.\nبه گوێره‌ی ئۆجالان "کۆمەڵگە لەڕوی کۆمه‌ڵایه‌تیەوە پێویستی به ڕێککه‌وتنێکی سیاسیی دیموکراتی هه‌یه، پێویسته ڕێککه‌وتنه‌که له‌سه‌ر بنه‌مای دوورخستنه‌وه نه‌بێت، ئه‌مه ده‌بێته ڕێککه‌وتنی کورد - تورک، ڕێککه‌وتنی کۆمه‌ڵایه‌تی، ڕێککه‌وتنی سیاسی، ڕێککه‌وتنی کولتووری ببەسترێت".\nئۆجەلان باس له ڕێبازی دانوستانی دیموکراتی ده‌کات، یه‌کێتیی ئه‌ورووپا و نزیکایه‌تیی هابه‌رماس له‌م ڕووه‌وه وه‌ک نموونه پیشان ده‌دات. به گوێره‌ی وتەکانی ئۆجەلان بۆ ئێمە "گرنگه هه‌ڵه‌کانی پێشوو دووباره نه‌کرێنه‌وه و ئه‌زموون له هه‌ڵه‌کانی پێشوو وه‌ربگیرێت، کێشه‌کان ده‌کرێت به ڕێبازی دانوستانی دیموکراتی چاره‌سه‌ر بکرێن". ڕێزدار ئۆجالان دانوستانکارێکی دیموکراته و ئاماژه بۆ ئه‌وه ده‌کات "ڕوونی و ڕێبازی ئه‌مه‌ش ئاشکرایه".\nبۆچونی ئه‌و ئه‌وه‌یه، "ئه‌وانه‌ی سیاسه‌ت ده‌که‌ن و هه‌موو ئه‌وانه‌ی په‌یوه‌ندییان به سیاسه‌ته‌وه هه‌یه، پێویسته هه‌میشه ئاماده بن و خۆیان نوێ بکه‌نه‌وه، ئه‌گه‌ر نا ناتوانن چاره‌سه‌ری بدۆزنه‌وه".\nئۆجەلان ئاماژه بۆ ئه‌وه ده‌کات، "له تورکیا له تێگه‌ی نه‌ته‌وه‌یی، هاوڵاتیبوون به گوێره‌ی ده‌ستووری بنه‌ڕه‌تی و په‌یوه‌ندیی نێوان ده‌وڵه‌ت و هاوڵاتییان کێشه هه‌ن"، ده‌رباره‌ی ئه‌م پرسانه‌ش له‌سه‌ر فکر و پێشنیازه‌کانی خۆیه‌تی، وه‌ک ئه‌وه‌ی له په‌یامه‌که‌شیدا باسی کردووه، به‌ڕێز ئۆجالان پێی وایه "هێزی نه‌رم؛ عه‌قڵ، سیاسه‌ت و کولتووره".\nئه‌و ده‌ڵێت، "به‌بێ ڕێبازی دانوستانی دیموکراتی کێشه‌کان چاره‌سه‌ر ناکرێن، خۆی له‌خۆیدا پێویسته ئامانجی دانوستانی دیموکراتی ئاشتییه‌کی هه‌میشه‌یی بێت".\nبه‌ڕێز ئۆجەلان به گرینگی ده‌بینێت "هێزه‌کانی سووریای دیموکرات هەسەدە که کورد، عه‌ره‌ب و سوریانیش له‌خۆ ده‌گرێت له ده‌ستووری بنه‌ڕه‌تیی سووریادا لایه‌نی که‌م هێنده‌ی سیسته‌می ناوه‌ندی پێگه‌ی هه‌بێت و هه‌بوونی مسۆگه‌ر بکرێت، یه‌کپارچه‌یی سووریاش به گرنگ ده‌بینێت، له بابه‌تی ده‌ستوری بنه‌ڕه‌تیدا باس له‌وه ده‌کات که پێویسته به‌ڕێوه‌به‌رایه‌تییه خۆجێیه‌کان به‌هێز بکرێن و گفتوگۆ له‌سه‌ر خۆبه‌ڕێوه‌به‌ریی دیموکراتی، سیسته‌می فیدڕاڵی و بابه‌ته‌کانی دیکه بکرێت، به هه‌مان شێوه له‌گه‌ڵ چاره‌سه‌رییه خۆجێییه‌کان بۆچوونه سیاسی و دیپلۆماتییه‌کانیش به گرنگ ده‌زانێت".\nئۆجالان ئاماژەی بەوەش کردووه "پێویسته هه‌ستیارییه‌کانی تورکیاش له‌به‌رچاو بگیرێن".\nئۆجەلان ئەوەشی وتوە "پێویسته مامه‌ڵه‌یه‌کی وه‌ک عه‌فرین و ئیدلب نه‌که‌ن، وه‌ک چاره‌سه‌ریش بابه‌تی سوله‌یمان پاشا و گیانی ئه‌شمه که له په‌یامی نه‌ورۆزی ٢٠١٣دا باسی کرابوو"، وه‌ک نموونه هێنایه‌وه و وتی "ده‌کرێت کێشه‌کان به ڕێککه‌وتنی سیاسی چاره‌سه‌ر بکرێن، دوای ئه‌وه‌ی گفتوگۆکان له‌سه‌ر ده‌ستووری بنه‌ڕه‌تیی سووریای دیموکراتی پێشده‌که‌وێت، په‌نابه‌رانی سووریا له ئه‌ورووپا، تورکیا و هه‌موو لایه‌ک بگه‌ڕێنه‌وه سه‌ر خاکی خۆیان".\nئۆجالان هێما بۆ ئه‌وه ده‌کات "ڕێز له مانگرتنه‌کان له خواردن ده‌گرێت و هه‌ڵوێستی خۆی له ساڵی ١٩٨٢ به‌دواوه له‌وباره‌یه‌وه باس ده‌کات،له ڕای گشتیدا چالاکییه‌کانی مانگرتن له خواردن کاریگه‌رییه‌کی گرنگیان هه‌یه، سوپاسی هه‌موو مانگرتوانی کردووه و هێمای بۆ ئه‌وه کردووه که نایه‌وێت چالاکان زیان به جه‌سته‌ی خۆیان بگه‌یه‌نن و با چالاکییه‌کانیان نه‌گه‌نه سنووری مردن".\nئۆجالان په‌یامی نه‌ورۆزی ٢٠١٣ی وه‌بیرخستووه‌ته‌وه و باسی هه‌ڵوێستی خۆی له ئیمڕاڵی کردووه، پێویسته مرۆڤ چۆن له‌مه تێبگات؟\nله دوو خاڵی په‌یامه‌که‌ی به‌ڕێز ئۆجالان بۆ ڕای گشتیدا، سه‌رنجی خستووه‌ته سه‌ر هه‌ڵوێستی له ئیمڕاڵی و نه‌ورۆزی ٢٠١٣، بۆ ئه‌و که‌سانه‌ی به‌په‌رۆشن بۆ هه‌ڵوێستی ئه‌و له ئیمڕاڵی؛ ئۆجالان ده‌ڵێت، "ئه‌مه کارێکی سیاسییه، ئه‌م کاره سیاسییه خاوه‌نی هه‌وڵی چاره‌سه‌ریی دیموکراتییه".\nبارودۆخی زیندانییانی دیکه‌ی ئیمڕاڵی چۆنه؟ چه‌نده کاریگه‌ریی ئه‌م گۆشه‌گیرییه‌یان له‌سه‌ره و ته‌ندرووستییان چۆنه؟\nموه‌کیله‌کانی دیکه‌شمان له ئیمڕاڵی له‌گه‌ڵ به‌ڕێز ئۆجالان له‌ژێر هه‌لومه‌رجی هه‌مان گۆشه‌گیریدان، له ئاداری ٢٠١٥ که بۆ دورگه‌که گوازرانه‌وه هه‌تا ئێستا ته‌نیا جارێکیش ڕێگه نه‌دراوه له‌گه‌ڵ پارێزه‌ره‌کانیان چاوپێکه‌وتن بکه‌ن، نه‌یانتوانیوه مافه‌کانی وه‌ک نامه، ته‌له‌فۆن و هتد به‌کاربێنن، به هیچ شێوه‌یه‌ک نه‌یانتوانیوه له‌گه‌ڵ خانه‌واده‌کانیان دیدار بکه‌ن، نازانین سه‌یری ته‌له‌فزیۆن ده‌که‌ن یان نا، هه‌رچه‌نده قه‌ده‌غه‌ی چاوپێکه‌وتنه‌کان له‌سه‌ر ئه‌وانیش هه‌ڵگیراوه، به‌ڵام له ٢ی ئایار وێڕای ئه‌وه‌ی داوامان کرد ڕێگه‌یان نه‌دا بیانبینین، کاتێک ده‌رباره‌ی دۆخی ئه‌وان پرسیارمان له به‌ڕێز ئۆجالان کرد، به‌ڕێز ئۆجالان ڕایگه‌یاند ته‌ندرووستیی هه‌رسێ زیندانییه‌که‌ی دیکه‌ش باشه و سڵاویان هه‌بووه بۆ خانه‌واده‌کانیان.


02:33 - 22/02/2021 33 جار خوێندراوەتەوە\nپسپۆڕی باڵای نەخۆشیە گوازراوەکانی ئەمەریکا و ڕاوێژکاری جۆو بایدنی سەرۆکی ئەمەریکا ئانتۆنی فاوچی وتی " شتێکی زۆر ناخۆشە." وتی " پێشتر لە 100 ساڵی ڕابردوودا لە پەتاکەی ساڵی 1918 ەوە هیچ شتێکمان هاوشێوەی ئەم ڤایرۆسە نەبینیوە." ئەوەشی خستەڕوو " ئەم بابەتە لە مێژوودا دەمێنێتەوە."


چی لە بارەی زمانەی میکانیکی دڵ دەزانیت؟\nئەمەی دەیبینن لە وێنەکە یەکێکە لەو داهێنانە مەزنانەی زانستی پزیشکی کردوویەتی کە درووست کردنی زمانەیەکی دەستکردە (صناعی) بۆ ئەو نەخۆشانەی یەکێک لە زمانەکانی دڵیان پەکی کەوتووە.\nد.زانیار ئاغال پزیشکی پسپۆڕی هەناوی ڕوونی دەكاتەوە كە دڵی مرۆڤ کاری ئەوەیە وەکو پەمپێک خوێن بنێرێت و دابەش بکات بۆ هەموو لاشەی مرۆڤ واتە هێزی هەبێت ئەو خوێنە شلە بگەیەنێتە سەری پەنجەی قاچ و تەپڵی سەر لە یەک کاتدا. هەمان کات بڕێکیش بنێرێت بۆ سییەکان تاوەکو ئۆکسجینی لێ وەرگرێت و پاکی بکاتەوە. لەیەک کاتیشدا توانای هەبێت هەموو خوێنەکە وەرگرێتەوە لە سەرەوە بۆ خوارەوە و لە سییەکانیش.\nئەم ئەندامە گرنگە وا درووست کراوە کە لەناو خۆیدا چوار زمانە هەبن. ئەم زمانانە (صمام) وەکو پاسەوانێک وان کە ڕێ دەکەنەوە بۆ خوێن بڕوات و ناهێڵن خوێنیش بگەرێتەوە بۆ دواوە. جا گەر ئەمانە تێک بچن، تەسک ببنەوە یان شل ببنەوە، ئەوا خوێنەکە بە باشی هاتووچۆ ناکات.\nد.زانیار ئاغال ئاماژە بەوەشدەدات كە ئەو کەسانەی نەخۆشی زمانەی دڵیان هەیە، بەشێکیان سوود مەند دەبن لە گۆرینی زمانەکە بە دەستکرد. سی ساڵ پێش ئێستا ئەمە خەون بوو، بەڵام ئێستا واقعە.\nئەم زمانە دەستکردە جگە لەوەی هەموو ئیشەکەی زمانە سرووشتییەکە دەکات، دەبێت بەرگەش بگرێت بۆ ئەو هەموو هاتووچۆیەی خوێن، نەشکێت، جام نەبێت، و دەبێت ئەوەندەش ناسک بێت بتوانێت لە ڕێی قەستەرەوە لە دەماری قاچەوە ببرێتە ناو دڵەوە و خۆی کرژ بکات تا لە کاتی نەشتەرگەرییەکەدا نەشکێت.\nزمانەکان دوو جۆرن، میکانیکی کە لە کانزاکان درووست دەکرێن و زیندەگی کە لە بەراز درووست دەکرێن.


زانیاری نوێ سەبارەت بەرەوشی تەندروستی كۆرۆنا لەسلێمانی\nلەماوەی هەفتەیەكدا 40 كەس لەشاری سلێمانی تووشی ڤایرۆسی كۆرۆنا بوونەوە كە ئەوەش ترسێكی زۆری لەدڵی بەرپرسانی ئیداری و تەندروستی و تەنانەت خەڵكی شارەكەش دروستكردووە، بەڵام بەوتەی بەرپرسانی تەندروستی "تائێستا دۆخەكە لەژێر كۆنتڕۆڵە".\nئێستا 40 نەخۆش و بەركەوتەی ڤایرۆسی كۆرۆنا لەنەخۆشخانەی تاهیر والی بەگ چارەسەر وەردەگرن، بەپێی زانیارییەكانی سەرچاوەیەكی تەندروستی سلێمانی بۆ وێستگە نیوز، لەشاری سلێمانی بەنەخۆشخانە حكومییەكان و نەخۆشخانەی ئاسای دەزگای تەندروستی پێشمەرگە نزیكەی 240 قەرەوێڵە و 50 ئامێری هەناسەدانی دەستكرد هەیە، واتە تائێستا دۆخەكە لەژێر كۆنتڕۆڵە.\nهەر بەپێی زانیارییەكانی ئەو سەرچاوەیە، تەندروستی سلێمانی ترسی لەزیادبوونی ژمارەی تووشبووان هەیە، چونكە رەنگە هەر تووشبوویەكی نوێ بەركەوتەی لەگەڵ چەندین كەسی دیكە هەبووبێت و ئەوانەی دیكە تووش بكات، بۆیە هەموو هەوڵیان ئەوەیە لەڕۆژانی جەژندا كە قەدەغەی هاتووچۆی تەواوە زۆرترین پشكنین بكەن بۆ دۆزینەوەی زۆرترین توشبوو و بەركەوتوو، لەبەرئەوەی تا تووشبووانی كۆرۆنا زۆرتر بن دۆخەكە قورستر دەبن، بەڵام دۆخەكە بۆ بەركەوتووان ئاسانترە.\nئەمڕۆ د.هەڤاڵ ئەبوبەكر، پارێزگاری سلێمانی لەمیانەی كردنەوەی كارێكی خێرخوازی رایگەیاندووە، لە سێ رۆژی جەژنی رەمەزاندا هاوشێوەی شار و شارۆچەكانی دیكەی هەرێم لە سلێمانی قەدەغەی هاتووچۆ پەیڕەودەكرێت، ئەم بڕیارەش تایبەتە بە جەژن نە پێش جەژن و نە دوای جەژن ناگرێتەوە، هیچ بڕیارێك نیە لە ئێستادا بۆ ئەوەی قەدەغەی هاتووچۆ دوای جەژن درێژبكرێتەوە.\nئەو سەرچاوەیەی تەندروستی سلێمانی روونیكردەوە، تائێستا ئەوانیش پێشبینی ناكەن دۆخەكە گەیشتبێتە ئەوەی دوای جەژنیش قەدەغەی تەواو درێژ بكرێتەوە، بەڵام بەو پێیەی رۆژانە پشكنین دەكرێت و حاڵەتی نوێ رادەگەیەنرێت، بۆیە ئەگەرەكانیش بەپێی رۆژ دەگۆڕێن، رەنگە ئەگەر دۆخەكە خراپتر ببێت، دوای جەژن چەند شوێنێكی دیكە وەك پێشتر دابخرێنەوە.\nبڕیارە رۆژی 1ی حوزەیران تاقیكردنەوەی پۆلە ناكۆتاكان لەكوردستان دەست پێبكات و تائێستاش هیچ ئەگەرێك بۆ كۆتایی هێنان بەپڕۆسەی تاقیكردنەوەی ناكۆتاكان نییە وەك ئەوەی بەغداد بڕیاری لێدا.\nسەرچاوەكە ئاماژەی بەوەكرد، كۆتایی هێنان بەپڕۆسەی خوێندن پەیوەندی بەزیادبوونی ژمارەی تووشبوان و جێبەجێكردنی رێنماییەكان هەیە، ئەگەر حاڵەتەكان زیاتر نەبن و خوێندكارانیش بەتەواوی پابەندی رێنماییەكان بن ئەوە پڕۆسەكە بەڕێوە دەچێت، بەڵام بەپێچەوانەوە كەمێك زەحمەتە.\nئه‌م بابه‌ته 9068 جار خوێنراوه‌ته‌وه


یەكگرتووی ئیسلامی پێشوازی لەهاوپەیمانیەتی لایەنە نارازیەكان دەكات – Standard Kurd\nلەلایەن ستاندار Posted on ته‌مموز 5, 2018 1234 جار بینراوە 0 سەرنج\nدوای ئەوەی كۆمەڵێك رێكخراوی مەدەنی وكەسایەتی سەربەخۆ وچاڵاكوان ومیدیاكار بەناوی “سەكۆی جەماوەر” نەخشە رێگای پێكهێنانی هاوپەیمانیەتی ئاراستەی لایەنە ناڕازیەكانی هەرێمی كوردستانیان كرد، یەكگرتوی ئیسلامی كوردستان بەنوسراوێكی فەرمی -وێنەیەكی لە ستاندەر پارێزراوە- پێشوازی كرد لەم نەخشە رێگایەو بەپێویستیەكی گرنگی قۆناغەكەی زانی.\nهەوەها یەكگرتووی ئیسلامی بەڵێنی داوە لەو پێناوەدا هەوڵەكانیان بخەنەكار بۆ دیاڵۆگ وئاڵۆگۆڕكردنی بیروڕا لەگەڵ لایەنە ناڕازیەكان بەمەبەستی گەیشتن بە چوارچێوەیەكی سیاسی گونجاو بۆ كاری پێكەوەیی كە لەئاست بەرپرسیارێتی نیشتمانی بێت.\nلەلایەكی ترەوە، ستاندەر زانویەتی هەریەكە لە كۆمەڵی ئیسلامی وهاوپەیمانیەتی بۆ دادو دیموكراسی وجڤاتی نیشتمانی گۆڕان لەگەڵ پێكهێنانی بەرەیەكی نیشتمانین وئەوەی تاكو ئێستا بڕیرەكەی نەداوە بریتیە لە خانەی راپەراندنی بزوتنەوەی گۆڕان.\nبڵاوکراوەی پێشووکورد و “گلیورلەری ” کەرکوک\nبڵاوکراوەی نوێترئه‌مجاره‌ش یه‌كێتى و پارتى گه‌مه‌كه ده‌به‌نه‌وه


چۆن رووكاری به‌رنامه بگۆڕم؟\n« گه‌ڕانه‌وه 1 ... 41 42 43 44 45 داهاتوو »\nنووسه‌ری بابه‌ت:hey_world دواترین وه‌لام: hey_world ژماره‌ی وه‌لامه‌كان:2 جاری بینراو:175 كات:10-13-2019\nنووسه‌ری بابه‌ت:dana201028 دواترین وه‌لام: esmailmajid ژماره‌ی وه‌لامه‌كان:11 جاری بینراو:2067 كات:10-12-2019\nنووسه‌ری بابه‌ت:Hawkar sh دواترین وه‌لام:Hawkar sh ژماره‌ی وه‌لامه‌كان:0 جاری بینراو:142 كات:10-08-2019\nنووسه‌ری بابه‌ت:mazhar apo دواترین وه‌لام: HAMA_QALADZEY ژماره‌ی وه‌لامه‌كان:109 جاری بینراو:25812 كات:10-05-2019\nنووسه‌ری بابه‌ت:KanHan Haji دواترین وه‌لام: M.V ژماره‌ی وه‌لامه‌كان:1 جاری بینراو:206 كات:10-04-2019\ncolor=#FF0000]سڵاو هاورێيان من زۆر حه‌ز ده‌كه‌م فێری گۆرينی رووكاری به‌رنامه ببم بۆنمونه كاتێك به‌رنامه داده‌بزێنيه ناو كۆمپيوته‌ر پێش ئه‌وه‌ی نێكست بكه‌ی رووكارێك هه‌يه ئه‌و رووكاره چۆن ده‌گۆرێت ؟ واته به‌رنامه كه سێت ئه‌پ نه‌كرابێته ناو كۆمپيوته‌ر وه ئه‌و سيدی و ديڤيدی يانه‌ی كه‌له‌بازار ده‌فرۆشرێن كه هه‌ر سيديه‌و ناوی خۆی يان ناوی كۆڵێكشنه‌كه‌ی خی يان ناوی نووسينگه‌كه‌ی خۆی له سه‌رداده‌نێت وه‌كورووكارێكی جوان ده‌رده‌كه‌وێت هيودارم هاوكاريم بكه‌ن زۆر پێويستم پێی هه‌يه زۆر سوپاستان ده‌كه‌م هه‌مه‌شه له‌پێشه‌نگدابن له سايته كورديه‌كان انشاءالله.[/color]\nپێويستم به‌فێركاری هه‌يه له‌سه‌ر چۆنيه‌تی كردنه‌وه‌ی پۆرت\nكێشه‌ی فه‌يسبووكم هه‌يه\nهاوكاريم بكه‌ن له چاككردنه‌وه‌ی ئيمه‌يلو فه‌يسبووك\nچۆن بتوانم رِیش لابده‌م؟\nدووپرسيارم هه‌يه تكايه‌وه‌لام\nئه‌گه‌ر مۆبايله‌كه‌م به‌رنامه‌ی نه‌ما\nتكايه هاو كاری زۆر پێويستم به فۆنتی ..............\nچۆن واله‌ريبه‌ره‌كه‌م بكه‌م كه دووكۆمپيوته‌ر كاری پێبكه‌ن؟\nجؤن بالتاك هاك بكةم\n01-18-2011, 09:12 PM\nسڵاو.. بەڕێز ئەو ڕوکاری بەنامە دابەزاندنە بڕاناکەم بگۆڕێت بە هی کە چونکە ئەو کۆمپانیایەی کە بەرنامەکە دروست دەکات خۆی دەیپێچێتەوە بە بەرنامەی تایبەت بەڵام دەتوانرێت بەرنامەکە بخرێتە ناو ڕاڕ و ڕوکاری بۆ دابنێیت بۆ دابەزاندنی لە جێگایەک گەر مەبەستت ئەمە بێت دەتوانیت بۆ هەموو شتێکی بکەیت نەک هەر بۆ بەرنامە ئەوە ئاسانە گەر ئەوە بێت هاوکاریت دەکەین\nسڵاو برا جوانه‌كه‌م به‌راستی منيش هه‌رمه‌به‌ستم ئه‌وه‌يه به‌راستی جێگای سوپاسكردنه كه‌هاوكاريم ده‌كه‌ن مه‌منونم هيوادارم به‌روونی بابه‌تێكم بۆدابنێن چوونكه زۆر پێويستمه خودا پاداشتت بداته‌وه .\n01-20-2011, 02:18 AM\nبەڕێز فەرموو بە ووێنە ڕونم کردۆتەوە دەتوانیت سودی لێ وەر بگریت هەموو ڕێگاکانیم کردوە بە یەک وێنە دەتوانی ووێنەکە بێنیتە پێشەوە و سودی لێ وەرگریت هەر پرسیارێکیشت هەبوو هاوکاریت دەکەم ئینشااللە..\nلەبەر گەورەی ووێنەکە لە قەبارەدا نەمتوانی ئەپلۆدی بکەم بە شێوەی ووێنە دەتوانیت لەم لینکە فایلەکە داگریت\n01-20-2011, 02:49 AM\nزۆر سوپاس كاكه هه‌ردی گيان چاوه كانت ماچ ده‌كه‌م به‌راستی زۆر خۆشحاڵت كردم جاری سه‌يری ئه‌و فێركاريانه‌ی تۆده‌كه‌م ئه‌گه‌ر پێداويستيه‌كی ترم ويست داواتلێده‌كه‌م هيوادارم اسحاجت نه‌كه‌م دووباره زۆر سوپاست ده‌كه‌م خوداپاداشتت بداته‌وه انشاءالله .\nسڵوكاكه هه‌ردی گيان به‌راستی بابه‌ته‌كه‌تم خوێنده‌وه شتێكی زۆر باشه به‌لام مه‌به‌سته‌كه‌می نه‌پێكا من مه‌به‌ستم ئه‌م نمونانه‌يه كه‌له‌خواره‌وه بۆت داده‌نێنم وه به‌رنامه‌كه‌شت بۆداده‌نێنم هيوادارم لێم ببوری به‌لام به‌راستی حه‌زده‌كه‌م وه‌كو مامۆستايه‌ك هاوكاريم بكه‌يت بفه‌رموسيری نمونه‌كان بكه‌له‌خواره‌وه\nكاكه هه‌ردی گيان من ويستم به‌رنامه‌يه‌ك وه‌كو نمونه‌يه‌ك بۆجه‌نابت دابنێم به‌لام زۆر قورس بوو به‌رز نه‌بوويه‌وه به‌لام\nنمونه كۆلێكشنی كوردی ئۆره‌نج يان عره‌بيه‌كان زياتر هيوادارم له‌مه‌به‌ستم بگه‌يت وه وه كومامۆستايه‌كی باش هاوكاريم بكه‌يت زۆر سوپاسی هه‌ستی به‌رێزت ده‌كه‌م .\nكاكه هه‌ردی گيان من بيرم چوو كه‌بڵێم كاتێك به‌رنامه‌كان داده‌به‌زێنيت واته ئه‌و دوونمونه‌ی كه‌له‌سه‌ره‌وه دام ناوه سه‌ره‌تا ديكره‌كان دێت دواتر راسته‌و خۆ داخڵی ئه‌سڵی به‌رنامه‌كه‌ده‌بێت واته ته‌نها وه‌كوديكۆره‌ك بۆپێشه‌كی به‌رنامه كه‌دانراوه بابه‌ته‌كه‌ی تۆ فايل پێچانه‌وه بووه هيوادارم لێم ببوری .[align=right]


ئه‌مساڵ ئاوی كه‌ركوك پاكناكرێته‌وه\nفه‌رمانگه‌ی ئاوی كه‌ركوك رایده‌گه‌یه‌نێت له‌مساڵدا هیچ به‌رنامه‌یه‌كیان نییه كه كۆگاكانی ئاوی خواردنه‌وه‌ی شاری كه‌ركوك پاكبكه‌نه‌وه.\nجیهان ئیبراهیم جێگری به‌ڕێوه‌به‌ری فه‌رمانگه‌ی ئاوی كه‌ركوك، له لێدوانێكیدا بۆ (هه‌واڵ) رایگه‌یاند:”هۆكاری پێنه‌دانی ئاوی ماڵان به چه‌ند گه‌ڕه‌كێكی شاری كه‌ركوك كه بریتیی بوون له هه‌ریه‌كه له گه‌ڕه‌كه‌كانی ره‌حیماواو ته‌په‌و ئه‌ڵماس و رێگای به‌غداو واستی و حوزه‌یران و خه‌زراو ساحه ته‌یاران، ته‌نها هه‌ڵه‌ی كاره‌با بوو كه بۆته هۆی پێنه‌دانی ئاوی ماڵان”، ئه‌وه‌شیخسته‌روو:”له‌مساڵدا هیچ به‌رنامه‌یه‌كمان نییه بۆ ئه‌وه‌ی كۆگاكانی ئاوی كه‌ركوك پاكبكه‌ینه‌وه، كه له ساڵانی رابردوو ئه‌نجامده‌دراو ده‌بوه هۆی پێنه‌دانی ئاوی ماڵان بۆ ماوه‌ی چه‌ند رۆژێك”.\nجێگری به‌ڕێوه‌به‌ری فه‌رمانگه‌ی ئاوی كه‌ركوك باسی له‌وه‌شكرد:”ره‌نگه فه‌رمانگه‌ی سه‌رچاوه ئاوییه‌كانی كه‌ركوك به كاری پاككردنه‌وه‌ی كۆگانی ئاو هه‌ڵبستن و به‌رنامه‌یه‌كی له‌و جۆره‌یان له‌به‌رده‌ستدابێت، به‌ڵام تاوه‌كو ئێستاش ره‌زامه‌ندی ئه‌و كاره‌یان وه‌رنه‌گرتوه”.\nجیهان ئیبراهیم، ئاماژه‌ی به‌وه‌شدا:”له هه‌ر حاڵه‌تێكی پێنه‌دانی ئاو به ماڵان، پێش چه‌ند رۆژێك له رێگای راگه‌یاندنه‌كانه‌وه سه‌رجه‌م هاوڵاتیان ئاگادارده‌كه‌ینه‌وه بۆ ئه‌وه‌ی ئاگاداربن”.\n2/2/2019 9:51:18 PM


كورِه كوردێك خه‌ڵاتی پاشای سوید وه‌ك یه‌كێك له خوێندكاره یه‌كه‌م و نمونه‌یییه‌كان وه‌رده‌گرێت و له‌گه‌ڵ ئه‌وه‌شدا ده‌بێته خوێندكار، له زانكۆی (Harvard)ئه‌مریكی كه‌به‌ناوبانگترین زانكۆی جیهانه له بواری پزیشكیدا .\nله‌سه‌رجه‌م وانه‌كانیدا له‌پۆلی دوانزه بۆ ساڵی 2019 پله‌ی نایابی به‌ده‌ستهێناوه\nڕه‌وا هه‌ڵه‌بجه‌یی ناوی ته‌واوی (ڕه‌وا جه‌مال حه‌مه‌حسێن)ه، له سوید به ڕه‌وا شاهۆ هه‌ڵه‌بجه‌یی ناسراوه، دانیشتوی شاری یتۆبۆری سوید، كه له‌سه‌رجه‌م وانه‌كانیدا له‌پۆلی دوانزه بۆ ساڵی 2019 پله‌ی به‌رزترین و نایاب-ی به‌ده‌ستهێناوه‌و وه‌ك یه‌كێك له خوێندكاره یه‌كه‌م و نمونه‌یییه‌كان ده‌ست نیشان كراوه‌و چه‌ندین خه‌ڵاتی پێ ده‌به‌خشراوه‌و له‌پۆله‌كانی 9 و10 و11 و12 دا به پله‌یه‌كی زۆربه‌رز ده‌رچووه.\nخه‌ڵاته‌كانیش بریتین له :\n۱_ خه‌ڵاتی kungliga och hvitfeldtska كه له‌ساڵی 1664 وه دانراوه‌و خه‌ڵاتی هاوبه‌شی پاشای ئه‌وكاته‌و گه‌وره ده‌وڵه‌مه‌ند بیرمه‌ندو ناوداری ئه‌وسه‌رده‌مه ( Hvitfeldtska) ئه‌درێ به‌خوێندكاره نمونه‌یییه‌كان و ئه‌وانه‌ی پله‌ی به‌رزو نایاب له‌پۆلی دوانزه‌دا به‌ده‌ست دێنن، ڕه‌وا هه‌ڵه‌بجه‌یی وه‌ك یه‌كێك له خوێندكاره نمونه‌یییه‌كانی سوید له ڕۆژئاوای ئه‌و وڵاته‌و له‌شاری یتۆبۆری و له‌ماڵی پاشا له‌و شاره له‌لایه‌ن ئه‌ندێش دانێل سۆن نوێنه‌ری پاشاو له‌گه‌ڵ نوێنه‌ری ده‌زگای ڤید فێلسكاو و نوێنه‌ری هه‌رێمی رِۆژئاوای سویده‌وه به ئاماده‌بوونی خانه‌واده‌كه‌ی خه‌ڵاته‌كه‌ی پێ به‌خشرا.\nبه هۆی لێهاتوویی و به‌رزی پله‌كانی و توانای زانستی بووه‌ته خوێندكاری له زانكۆی هارڤارد\nڕه‌وا هه‌ڵه‌بجه‌یی به‌هۆی به‌رزی پله‌كانی توانای زانستی به‌گه‌رمی له زانكۆی(HARVARD) ی به‌ناوبانگی جیهانی له‌بواری پزیشكی و میدیسیندا پێشوازی لیَكرا ئه‌م زانكۆیه له‌شاری بۆستنی ئه‌مریكایه‌و ساڵانه له ته‌واوی دنیاوه خوێندكاره هه‌ره‌سه‌ركه‌وتوو نمونه‌یی و پله‌نایابه‌كان له‌بواره جیاجیاكی زانست وه‌رده‌گرێن و خاوه‌نی زۆرترین خه‌ڵاتی نۆبڵی زانستییه له جیهانداو رِه‌وا بوبه یه‌كێك له‌خوێندكاره كانی به‌شی پزیشكی له‌و زانكۆیه زیاتر له دوو مانگه وه‌ك خوێندكاری به‌شی پزیشكی ده‌وام ده‌كات.\n۲ _ له‌سه‌رانسه‌ری وڵاتی سویدو ته‌واوی هه‌رێمه‌كانییه‌وه ساڵانه پێشبركێی توێژینه‌وه‌ی زانستی بۆ پۆلی دوانزه له‌بواره جیاجیاكاندا ڕێكده‌خرێت، ڕه‌وا هه‌ڵه‌بجه‌یی له‌بواری و میدیسین و بایلۆجیدا خه‌ڵاتی یه‌كه‌می له وڵاتی سوید به‌ده‌سهێنا، بۆیه‌ش له‌لایه‌ن ( ترێس تریۆ تیگه‌ر) سه‌رۆكی ده‌زگای مایكۆسۆفته‌وه له‌ستۆكهۆڵمی پایته‌خت خه‌ڵاته‌كه‌ی پێ به‌خشرا.\n۳ _ ساڵانه كۆنفرانسێكی چه‌ند رِۆژه وه‌ك ڕێزلێنان له توانای زانستی ئه‌وكه‌سانه‌ی هه‌ڵگری خه‌ڵاتی نۆبڵن له‌جیهاندا بۆ بواره‌جیاجیاكان ڕێك ده‌خرێت، میوانه‌كانی ئه‌م كۆنفرانسه تایبه‌تن و بریتین له‌وانه‌ی له‌بواری جیاجیادا سه‌ركه‌وتوون و له‌پله‌ی نمونه‌ییدان، رِه‌وا ئه‌مساڵ ئه‌ندامی فه‌خری به‌شداربووی كۆنفرانس بوو بابه‌تێكی ده‌رباره‌ی ژینگه به‌زمانی ئینگلیزی پیَشكه‌ش به كۆنفرانس كردو له لایه‌ن MF Journal Award خه‌ڵاتی كۆنفرانسی پێ به‌خشرا .\n٤ _ ڕه‌وا له‌پۆله‌كانی 9 و 10 و 11 خه‌ڵاتی زیره‌ك ترین سه‌ركه‌وتوترین و خوێندكاری نمونه‌یی له‌لایه‌ن خوێندنگاكه‌یه وه ساڵانه پێ به‌خشراوه .\nڕه‌وا ئێستا بۆ ساڵی خوێندنی 2019 بۆ 2020 له‌زانكۆی یتۆبۆری _ سوید به‌گه‌رمی پێشوازی لێكراوه‌و وه‌ك خوێندكاری به‌شی پزیشكی جێگه‌ی بۆ دانراوه.\nسه‌رپه‌رشتی گروپێكی هه‌ڵپه‌ڕكێی كوردی ده‌كات له سوید\n٥ _ ڕه‌وا هه‌ڵه‌بجه‌یی توانیویه‌تی كاته‌كانی زۆر به جوانی و به باشی دابه‌ش بكات و له‌بواری هونه‌ریشدا كه‌سێكی سه‌ركه‌وتوو بووه، سه‌رپه‌رشتی گروپێكی هه‌ڵپه‌ڕكێی كردوه له‌گه‌ڵ هاوڕێكانی كه به‌یارمه‌تی ڕاسته‌وخۆی هونه‌رمه‌ندو شانۆكار دڵشادو كۆمه‌ڵه‌ی هونه‌ره جوانه‌كان له ڕۆژئاوای سوید، توانیویانه وه‌ك نه‌ته‌وه‌ی كورد له فێستیڤاڵی ساڵانه‌ی نه‌ته‌وه‌كاندا دوو ساڵ له‌دوایی یه‌ك پله‌ی یه‌كه‌می به‌ده‌س بهێنن.


قارەمان مەمەند/ شەپۆلێکی شین یا سور: هەڵبژاردنەكانی ویلایەتە یەكگرتووەكانی ئەمریكا ساڵی ٢٠١٨\nهەڵبژاردنەکانی وەرزی ناوەڕاستی ویلایەتە یەكگرتووەكانی ئەمریكا- دەکرێ بە شەپۆلی شین یان سوور ناوبنرێ لەسەر بنەمای دەرەنجامەکانی هەڵبژاردنەکەوە. هەڵبژاردنەکە، بۆ ٣٥ ئەندامی سینات- ئەنجومەنی پیران، ٣٩ حاكمی ویلایەتەكان و ٤٣٥ ئەندامی ئەنجوومەنی نوێنەران. هەروەها لە کۆی ٩٩ ئەنجومەنی یاسادان- نوێنەران و سینات لەسەرئاستی ویلایەتەکان ٨٩ دانەیان هەڵدەبژێردرێنەوە، کە کۆی هەمووی دەکاتە شەش هەزار و شەست و نۆ کورسی. هەروەها ١٥٧ پڕۆژەی یاسایی لە ٣٤ ویلایەتدا دەخرێتە دەنگدانەوە، لە بوارەکانی باج، ماددە هۆشبەرەکان، بیمەوی تەندروستی، پەروەردەو مافە مەدەنی و سیاسیەکان و..هتد.\nدیموکراتەکان دەیانەوێ كۆنتڕۆلی، سینات ( ئەنجوومەنی پیرانی ئەمریكا) بكەن، بە بەدەستهێنانی تەنها دوو كورسی تر بۆ ئەوەی ژمارەی كورسییەكانیان ببێت بە ٥١ كورسی، لە ڕووی مێژوویەوە لە ئەمریكا ڕوودانی ئەمە زەحمەتە، چونکە چوارساڵە ئەوە ڕووینەداووە و هەروەها کۆمارییەکان زۆربەی کات سەرکەوتووبونە لەکۆنترۆلکردنی سینات. دیموکراتەکان دەیانەوێ بە کۆنتڕۆلکردنی ئەنجوومەنی پیرانی ئەمریکا، ئاڵۆزی بۆ تڕمپ لە ماوەی دوو كۆتا ساڵی داهاتووی لە ئۆفیسەكەی دروست بكەن؛ چونکە ئەنجوومەنی پیرانی بۆ سەرۆکی ئەمریکا زۆر گرینگە- لە پڕۆسەی پیادەکردنی سیاسەتی دەرەوەیدا، بە تایبەتی لە ڕێگای لیژنە گرینگەکانی، وەک لیژنەی پەیوەندییە دەرەکییەکان و لیژنەی هەواڵگری – ئەم دوو لیژنەیە لە ئێستادا نزیکو هاریکاری ترەمپن لە سیاسەتەکانیدا.\nسەرەڕای هەموو ئەم ووردەکاری وپرسانەی کە هەڵبژاردنی بۆ دەکرێ لە سەرئاستی فیدڕالی و ویلایەتەیکان و شارەکاندا، دواجار ئەم هەڵبژاردنە بە ڕیفراندۆم لەسەر کارو و ڕیژەی دەنگەکانی سەرۆکی ئەمریاکا دادەنرێ. هەروەک چۆن لە قوتابخانەکاندا خویندکاران هەڵسەندگاندن و تاقیکردنەوەی وەرزی و نیوەی ساڵیان بۆ ئەنجامدەدرێ، بەم چەشنە سەرۆکی ئەمریکا ش لەبەردەوم تاقیکردەنەوەیەکی گەورەدایە لە هەڵبژاردنەکانی وەرزی ناوەڕاستی ویلایەتە یەكگرتووەكانی ئەمریكای ساڵی ٢٠١٨دا.\nئەمریكییكان، پێیان وایە کە کۆمەڵگای ئەمریکی دووچاری کێشەیەکی قوڵ بووە و دابڕاون لە یەکتری و کەوتونەتە ناو ململانەیەکی سیاسی و ڕەگەزی و چینایەتی وەها کە مەترسی لە سەر پرسە نیشتمانی و چارەنووسسازەکانی ئەمریکا دروستکردووە. پرسە سیاسییەكان لە ئەنجامی ململانێی كۆماری و دیموكراتەكان بە چەق بەستن گەیشتووە. بۆیە هەموو پێشهاتەكان بەرەو ئەوەیە، كە ئەمریكییەكان زیاتربەلای دیموکراتەکان لەم هەڵبژاردنەکانی وەرزییەدا دەنگبدەن، بە ئاراستەیی ئەوەی شڵەژان لە واشینتۆن دروستبكەن و تەكان بەر بە پڕۆسەی سیاسی بدەن. سەرەڕای ئەوەی لە كاتێكدا دەرفەتی كار هێشتا لە ئاستێكی بەرزدایەو ئابووری بە شێوەیەكی بەرچاو گەشەی كردووە كە لە بەرژەوەندی هەموو چینەکان دایە.\nهەروەها ژمارەی ئەو ئافرەتانی لە هەموو ئاستەکانی فیدڕالی و ویلایەتەیکان و شارەکاندا خۆیان هەڵبژاردووە، ژمارەیەکی پێوانەیی و مەزنە لە ڕووی مێژوویەوە، یەکەم جارە ئەوە ڕووبدا- ئەمە هەر لە قازانجی دیموکراتەکانە. چونکە بۆ یەکەم جار ڕەگەز و نەتەوەکانی تری ناو ئەمریکا ڕیژەیەکی بەرچێ‌و لە نوێنەریان هەیە بۆ ئەو هەلبژاردەنە، بەتایبەتی دانیشتوانی ڕەشپێستکان، لاتین، ئاسیایی- تەنانەت بەجۆرێک، چاوەڕواندەکرێ بۆ یەکەم جار خانمێکی موسڵمانی ئەمریکی ببێتە ئەندامی کۆنگرێس لە مێژووی ئەمریکا.\nلە پەنسلڤانییا، دیموکراتەکان لە هەوڵی بەدەستخستنی چوار تا شەش کورسیدان. هەروەها لە ویلایەتی نێوجەرسی بە ئومێدی بەدەستهێنانی چوار کورسی ترن. هەرچەندە لە ویلایەتی وێسکانس- کۆمارییەکان زۆر بە هێزن لە ڕووی ڕیکخراوەی، پارە، دەنگ و چالاکی سیاسیەوە، بەڵام هێشتا چێ‌وەڕێدەکرێ کە شتێکی چاوەڕواننەکراو ڕووبدا بۆ هەڵکشانی دەنگی دیموکراتەکان. سەرەرای کاریگەری سکۆت واڵکەری کۆماری وحاکمی ویلایەتەکە لە سەر پرسی هەڵبژارن. لە ویلایەتی نیوهامشایەر، ململانییەکی سەخت هەیە لەنێوان کرێس پاپێسی دیموکرات و ئەدی ئەدوارسی کۆماری.\nپێدەچێ، لە ماوەی پەنجا ساڵی ڕابردوودا ئەمە هەڵبژاردنێکی پێوانەیی و بێوێنەبێ؛ لە ڕووی ڕێژەی بەشداریکردنەوە- پێشبینی دەکرێ ڕیژەی بەشداربوون لە نێوان سەدا چل و پێنج بۆ پەنجا و پێنج بێ. بەڵام، خەڵک نیگەرانی زۆریان هەیە سەبارەت بە شیوازی کامپەینی هەڵبژاردنەکە، بەجۆریک پرسە گرینگەکان لەبیرکراوە، تەنها باس و خواستی ململانێی کۆماری و دیموکراتەکان دەبیسرێ. لەوەش زیاتر دۆناڵد ترەمپ توانیوەتی کە کلێچەکەی خۆی باش سوربکاتەوە لە فڕنەکەدا، پەیامی هەڵبژاردن لەوە کورتبکاتەوە کە ئەو هەڵبژاردنە سەبارەت "بەمنە منیش واتا ئەمریکا".\nدکتۆرا لە (سیستێمی یاسای نێودەوڵەتی)، دوو ماستەر سیستێمی یاسایی ویلایەتە یەکگرتووەکانی ئەمریکا و یاسای گشتی


شوان عەباس بەدری: کە عەقڵ نەبوو خاک ئازار ئەچێژێ. – WTARIKURD\nشوان عەباس بەدری: کە عەقڵ نەبوو خاک ئازار ئەچێژێ.\nفارسەکان قسەیەکیان هەیە کە ئەڵێن : گر عقل نباشد جان در عذاب است، واتە گەر عەقڵ نەبوو جەستە ئازار ئەچێژێ بەڵام لەم سەردەمی ئاگر و ئاسن و خوێن و هەڕاجی گیا و گیانە باشترە ئێمەی کورد قسەکەی فارس بکەین بە (کە عەقڵ نەبوو خاک ئازار ئەچێژێ)، چۆن نا کاتێ ڕۆژانە تاکی کورد ڕۆژ بە ڕۆژ زیاتر تێک ئەشێکێندرێ و کەلتووڕ و فەرهەنگی بە دەستی هاوزمانەکانی خۆی ئەشێوێندرێ و خاکەکەشی هەر بە خەڵکەکەوە هەرزان فرۆش کراوە و گەر وابڕوات ماوەیەکی دیکە فەرمانڕەوایان ماوتسی تۆنگ ئاسا بۆ ئارامکردنەوەی دەروونە نەخۆشەکەیان شۆڕشی فەرهەنگی و ئابووری (جیا لە ئابووری سەربەخۆ ) ڕائەگەیەنن و کارەساتی جەرگبڕتر و گەورەتر بەسەر خەڵکە چەپڵەلێدەر و سەرچۆپی گرە بێ ئاگاو گێلەکە ئەهێنن!\nلە چینی 1958و دوای نۆ ساڵ لە دەسەڵات و فەرمانڕەوایی ماودا بۆ دەربازکردنی ووڵات لە قەیران و تەنگەژە و دواکەوتووییە ئابوورییەکانی ماوتسی تۆنگ بەرنامەیەکی ئابووری و پیشەسازی ڕاگەیاند کە لە ڕێگەیەوە بتوانێت چین لە ماوەی کەمتر لە پازدە ساڵ بکات بە جەمسەرێکی بەهێزی سیاسی و ئابووری و سەربازی بەڵام دواجار ئەو بەرنامە و ستراتیژە بوو بە کارەساتێکی بێ وێنە لە مێژووی چیندا و 650ملیۆن چینی بە خۆیەوە سەرقاڵ و بەدبەخت کرد و ووڵات کەوتە نێو گێژاوی فەوزایەکی ئابووری مەترسیدار و برسییەتییەکی بێ وێنە باڵی بەسەر هەموو چیندا کێشا بە جۆرێ کە 45 ملیۆن چینی بوونە قوربانی حەز و ئارەزووە شێت ئاساکانی ماوتسی تۆنگ و ئەویش بۆ دەربازبوون لەو قەیرانە، قەیرانی بە قەیرانی کارەساتباری دیکە چارەسەر ئەکرد!\nفەرمانڕەواکانی خاکەکەی ئێمەش بۆ چارەسەری قەیرانەکانی ووڵات تیۆرییەکەی ماو بە کار ئەهێنن و تازەترین شاکاریشیان بریتییە لە چاکسازی مووچە و پاشەکەوتی مووچە!\nگەر بە ووردی لە مێژووی ووڵاتان بڕوانین ئەوا تێئەگەین دوای هەموو شۆڕش و ڕاپەڕین و ڕووخاندنی دەسەڵاتەکان ئەوا کۆمەڵە کەسێکی نەخوێندەواری سیاسی و ئابووری و پەروەردەیی و سیاسی جڵەوی ووڵات و دەسەڵاتیان گرتۆتە دەست کە جگە لە خۆیان و کەسانی نزیکیان هەموو تاکە ئەکادیمییەکانی ووڵاتیان تیرۆر یا پشت گوێ خستووە یا لە ووڵات دەریان کردوون و یەکەمین کاریشیان دەستکاری سیستمی پەروەردە و خوێندن و دەست گرتن بەسەر هەموو جومگە ئابوورییەکانی ووڵات بووە و دوابەدوای ئەوەش پەلاماری کەرتەکانی دیکەی ووڵاتیان داوە و بەو جۆڕەش خەڵک و خاکیان لە ناو نەزانی و چاوچنۆکی و حەزە شێت ئاساکانی خۆیان گیرودە کردووە و سووتاندووە.\nلە کۆتاییدا دوو نمونەی ئێرانی دوای شۆڕش باس دەکەم کە ئەو کاتەی کۆمەڵێ ڕۆژنامەنووس پرسیاریان لە خومەینی کرد: ڕات چییە لەسەر ئابووری، خومەینیش وەڵامی دانەوە: ئابووری هی کەرەکانە.\nیان خود لە کاتی ڕاوەدوونانی ڕۆشنبیر و مامۆستاکانی زانکۆ و کەسە دیارەکانی ناو کۆمەڵگەی ئێرانی دوای شۆڕش خومەینی لە ووتارێکیدا ڕوو بە خەڵکەکە ئەڵێت: با بچن بۆ دۆزەخ ئێمە پێویستیمان بەوان نییە هەموو کێشەکانی ووڵات لە زانکۆکانەوە سەرچاوە ئەگرێت! بەو جۆرە ئێرانی خاوەن بەهێزترین پێگەی ئابووری و سەربازی ئەو دەمەی ناوچەکە بە ماوەیەکی کەم دەبێت بە ووڵاتێکی ئابووری تێکشکاو و پڕ لە کێشە و قەیرانی کۆمەڵایەتی و سیاسی و پەروەردەیی.\nکەوا بوو حەقی خۆمان نییە بڵەین: کە عەقڵ نەبوو خاک ئازار ئەچێژێ؟


گۆڕان، لەبەرەنگاربوونەوەی پارتییەوە بۆ باوەشی بارزانی\nگۆڕان، هەنگاونان بەرەو بچووكبوونەوەی زیاتر\n09.09.2019 01:57 PM\nخواستی جەماوەری گۆڕان هەرچییەك بێت، دەسترۆیشتووەكانی پێچەوانەكەی جێبەجێدەكەن\nبزووتنەوەی گۆڕان لەچەند رۆژی داهاتوو، لەرێگەی دەزگایەكی ناوخۆیی خانەی راپەراندن‌و رێكخەری گشتی هەڵدەبژێرێت كەئەو دەزگایە خۆی ماوەی كاركردنی بەپێی دەستووری ناوخۆی بزووتنەوەكە بەسەرچووە.\nلەدوای مەرگی نەوشیروان مستەفاوە تا ئەم ساتە تەواوی ئەوانەی لەناو بزووتنەوەی گۆڕانەوە رەخنەیان لەبە بنەماڵەیكردنی بزووتنەوەی گۆڕان دەگرت، هەر یەكەو بەبیانوییەك لەبزووتنەوەكە دوورخرانەوە.\nبزووتنەوەی گۆڕان لەئێستادا دەتوانین دابەشی بكەین بۆ پێنج گروپی سەرەكی كەلەئێستادا هەر یەكەیان خۆیان بەخاوەنی رێبازی نەوشیروان مستەفا دەزانن.\nگروپی یەكەم: كوڕەكانی نەوشیروان مستەفا\nكورەكانی نەوشیروان مستەفا، گروپی یەكەم‌و بڕیار بەدەستی كۆتایین لەناو بزووتنەوەی گۆڕاندا.\nهەنگاوی یەكەمی ئەو گروپە لەوەوە دەستی پێكرد بەپشت بەستن بەیاسا كارپێكراوەكانی هەرێم‌و دوای وەفاتی نەوشیروان مستەفا راستەوخۆ دەستیان گرت بەسەر تەواوی سەروەت‌و سامانی بزووتنەوەی گۆڕان.\nكورەكانی نەوشیروان مستەفا، گروپی یەكەم‌و بڕیار بەدەستی كۆتایین\nتەواوی موڵك‌و ماڵی بزووتنەوەی گۆڕانیان بەناوی خۆیانەوە كرد. ئەم هەنگاوەش یەكەمین هەنگاو بوو كەنارەزایی زۆری لەناوخۆی بزوتنەوەی گۆڕاندا لێكەوتەوە. سەرەكیترین ئەو موڵك‌و ماڵەی بەناوی نەوشیروان مستەفاوە بوو بریتی بوو لەكۆمپانیای گاسن‌و زەویی گردی زەرگەتە.\nبەپێی بەڵگە یاساییەكان چەندینجار نەوشیروان مستەفا لەدیداری تەلەفزیۆنی‌و بەئاشكرا ئەوەی راگەیاند تەواوی ئەو موڵك‌و ماڵەی هەیە هی بزووتنەوەی گۆڕانە نەك خودی خۆی. بەڵام كوررەكانی نەوشیروان مستەفا بێ گوێدانە قسەكانی نەوشیروان مستەفا‌و بەپشتگیری گروپێك لەكەسە نزیكەكانی نەوشیروان مستەفا‌و تەواوی بنەماڵەی نەوشیروان مستەفا ئەو موڵك‌و ماڵەیان كرد بەناوی خۆیانەوە. ئەگەرچی لەئێستادا تەواوی كەس‌و كاری نەوشیروان مستەفا بەبراكانی‌و كەسە نزیكەكانی دیكەیەوە لەبزووتنەوەی گۆڕان‌و كورەكانی نەوشیروان مستەفا نیگەرانن.\nئەو گروپە بەشت بەستن بەبەشێكی خانەی راپەراندنی ئێستا‌و رێكخەری گشتی تەواوی كاروبارەكانی بزووتنەوەی گۆڕان بەرێوە دەبەن‌و بڕیاری یەكەم‌و كۆتایی لەبارەی رێككەوتن‌و رێككنەكەوتن لەگەڵ هێزەكانی دیكەیان لەدەستدایە.\nگروپی دووەم: عوسمانی حاجی مەحمود‌و قادری حاجی عەلی\nهەر یەك لەعوسمانی حاجی مەحمود‌و قادری حاجی عەلی دوو سەركردەی دیاری بزووتنەوەی گۆڕان بوون لەسەردەمی نەوشیروان مستەفادا. دەوترێت نەوشیروان مستەفا تا دڵنیا نەبووە لەوەی عوسمانی حاجی مەحمود دێتە پاڵ بزووتنەوەی گۆڕان، بڕیاری نەداوە گۆڕان وەك قەوارەیەك لەكۆمسیۆنی باڵای هەڵبژاردنەكان تۆمار بكات لەساڵی 2009.\nبەدوای ئەودا قادری حاجی عەلی دێت كەبەسندوقە رەشەكەی گۆڕان ناسراوەو زۆربەی ئەو هەڵمەتە ئیعلامییانەی كەبەسەردەمی زێرینی بزوتنەوەی گۆڕان دادەنرێن لەلایەن قادری حاجی عەلییەوە سەرپەرشتی كراون.\nئەو دوو كەسە لەئێستادا هیچ پەیوەندییەكی راستەوخۆیان لەگەڵ بزووتنەوەی گۆڕانی گردەكە نییە.\nزۆرجار لەمیدیاكانەوە هەواڵی ئەوە بڵاو دەبێتەوە كەهەر یەك لەو دوو سەركردەیەی بزووتنەوەی گۆڕان بەنیازن حیزبێكی نوێ دروست بكەن‌و بتوانن سود لەهەموو دەنگە تۆراوەكانی بزووتنەوەی گۆڕان وەربگرن، بەڵام تا ئێستا بەشێوەیەكی فەرمی ئەو نیازەی خۆیان رانەگەیاندووە، رەنگە ئەگەر مەبەستیشیان بێت حیزبێكی نوێ رابگەیەنن لەكاتێكدا حیزب رابگەیەنن كەكوردستان نزیك ببێتەوە لەهەڵبژاردنی پەرلەمانی كوردستان. ئەو گروپە زۆربەی سەركردە نارازییەكانی بزووتنەوەی گۆڕانیان لەگەڵدایە، لەهەمان كاتدا جەماوەری بزووتنەوەی گۆڕانیش باوەڕی بەبۆچوونەكانی ئەوان هەیە.\nگروپی سێیەم: سەركردە گەنجەكان\nكۆمەڵێك لەسەركردە گەنجە نارازییەكانی بزووتنەوەی گۆڕان كەلەئێستادا لەبەرپرسیارێتین لەناو بزووتنەوەی گۆڕان بەڵام بەسیاسەتەكانی كوڕەكانی نەوشیروان مستەفا‌و ئەو گروپە رازی نین، بەڵام بەهۆی بوونی بەرژەوەندی‌و موچەی حكومی دەستبەرداری بزووتنەوەكە نەبوون.\nگروپی چوارەم: خزمەكانی نەوشیروان مستەفا\nتەواوی ئەندامانی خانەوادەی نەوشیروان مستەفا، لەسیاسەتەكانی ئێستای بزووتنەوەی گۆڕان نیگەرانن. بەتایبەت كەكورەكانی نەوشیروان لەپێناو ئەوەی خەڵك نەڵێت بزووتنەوەی گۆڕان بەبنەماڵەیی بووە، تەواوی كەسە نزیكەكانی بێ بەش كردووە لەهەرچی پلەو پۆستی ناو بزووتنەوەی گۆڕان. كەرەنگە بەشێكیان بەحەقی خۆیان بتوانن پۆست وەربگرن. بەڵام كورەكانی نەوشیروان مستەفا بۆ ئەوەی دەست بەسەرداگرتنی خۆیان بۆ بزووتنەوەی گۆڕان بشارنەوە ئەو كەسانەیان ئیهمال كردووە.\nگروپی پرۆ پارتییەكان مەترسیدارترین گروپن لەسەر داهاتووی بزووتنەوەی گۆڕان\nگروپی پێنجەم: گروپی پرۆ پارتییەكان\nئەم گروپە مەترسیدارترین گروپن لەسەر داهاتووی بزووتنەوەی گۆڕان. چونكە ئەو گروپە توانیویانە خاوەنی بەهێزترین پەیوەندی بن لەگەڵ گروپی یەكەم‌و بەدرووستكردنی بەرژەوەندی هاوبەش لەگەڵ پارتی دیموكراتی كوردستان بزووتنەوەی گۆران بكەن بەهێزێكی دەستەمۆی پارتی.\nسەرەكی ترین رەمزەكانی ئەو گروپە هەر یەك لەعەلی حەمە ساڵح‌و دكتۆر یوسفن. ئەو گروپە پێیان وایە بزووتنەوەی گۆڕان دەبێت لەگەڵ پارتی دیموكراتی كوردستاندا باشترین پەیوەندی هەبێت.\nهەوڵەكانی عەلی حەمە ساڵح بەپشتگیری دكتۆر یوسف هێندە گومانەوین، كار گەیشتۆتە ئەوەی چەند جارێك لەلایەن چەند ئەندامێكی جفاتی گشتی بزووتنەوەی گۆڕانەوە تۆمەتی ئەوەیان ئاراستە بكرێت كەئەوان لەناو بزووتنەوەی گۆرانەوە كار بۆ بەرژەوەندییەكانی پارتی دەكەن.\nدكتۆر ئیسماعیل نامیق لەوتارێكیدا لەبارەی كەمبوونەوەی ژمارەی كورسییەكانی بزووتنەوەی گۆڕان بەوردی ئاماژەی بەكارەكانی پرۆ پارتییەكان كردو باسی لەوە كردووە ئەو كەسانە تا ئێستا نازانرێت لەبەرامبەرچی یاسای بەرەنگاربونەوەی تیرۆریان بۆ پارتی درێژكردەوەو لەهەمانكاتیشدا یاسای سەرۆكایەتی هەرێمیان بۆ پارتی هەڵپەسارد.\nپێدەچێت پرۆ پارتییەكان بەتەواوی دەستیان بەسەر دوو كورەكەی نەوشیروان مستەفا گرتبێت‌و چەند جارێكیش دوور لەچاوی میدیاكانەوە دوو كورە گەورەكەی نەوشیروان مستەفایان بردووە بۆ لای مەسعود بارزانی سەرۆكی پارتی.\nئەوەی ئێستا دەبینرێت بزووتنەوەی گۆڕان رێككەوتنێكی ئاشكرای لەگەڵ پارتی هەیەو لەبەرامبەر ئەو رێككەوتنە پارتی چەندین پۆستی داوە بەبزووتنەوەی گۆڕان‌و لەبەرامبەر ئەو پۆستانەش پارتی لەهەر كوێیەك پێویستی بەدەنگی پەرلەمانتارانی بزوتنەوەی گۆڕان بووبێت بەكاری هێناون.\nداهاتووی بزووتنەوەی گۆڕان\nبزووتنەوەیەكی سیاسی‌و جەماوەری كەخەڵكێكی زۆر هیوای لەسەر هەڵچینیبوو كەبتوانێت رووبەرووی دوو گەورەترین هێزی هەرێمی كوردستان ببێتەوە. كەپارتی‌و یەكێتین، بەڵام ئێستا بەم حاڵەیەوەو لەگەڵ بوونی ئەو هەموو گروپە چەندە دەتوانێت خواستەكانی خەڵكی نارازی بەجێبهێنێت؟.\nئەمە جگە لەوەی لەدوای هەڵبژاردنە پەرلەمانییەكەی 30ی ئەیلولی ساڵی رابردووەوە ئەو هێزە بەتەواوی چووەتە بەرەی پارتی دیموكراتی كوردستان.\nبەپێچەوانەی هەموو پێشبینییەكان بزووتنەوەی گۆڕان كەپێشتر بزووتنەوەیەك بوو لەبەرەی بەرەنگاربوونەوەی پارتی بوو، بەڵام ئێستا دەتوانین بڵێین هێزێكی دەستەمۆیە بەدەست پارتییەوە.\nمەترسییە گەورەكان لەكاتی خولی یاسا دانانی پەرلەماندا دەردەكەون كەپارتی چەند یاسایەكی مەبەستە لەم خولەدا تێپەرێندرێن. گرینگترین یاسا كەپارتی مەبەستییەتی تێپەرێندرێت یاسای چاكسازییە. كەلەراستیدا ئەو یاسایە خزمەتێكی گەورە بەبنەماڵەی بارزانی دەكات‌و ئەو بنەماڵەیە دەتوانێت لەرێگەی ئەو یاسایە بەتەواوی ریشەكێشی تەواوی كەسە نزیكەكانی نێچیرڤان بارزانی بكات لەپۆستە حكومییەكان.\nپارتی جگە لەیاسای چاكسازی چاوی لەسەر تێپەڕاندنی دەستووری هەرێمی كوردستانە. دەستوورێك بەباڵای پارتی بدورێت. لەمەشیاندا پارتی تەنیا پێویستی بەدەنگی بزووتنەوەی گۆڕانە بۆ ئەوەی ناو لەتێپەڕاندنی دەستوری هەرێم بنێت كۆدەنگی نیشتیمانی لەسەر بووە. ئەگەرنا پارتی بەبێ بزووتنەوەی گۆڕانیش ئەم كارەی پێدەكرێت.\nبەپێچەوانەی هەموو پێشبینییەكان بزووتنەوەی گۆڕان لەبەرەی بەرەنگاربوونەوەی پارتی بۆ هێزێكی دەستەمۆیی پارتی\nهەڵبژاردنی داهاتوو، چی روودەدات؟\nكارەكانی ئێستای بزووتنەوەی گۆڕان بەشێوەیەكە كەكەمترین حیساب بۆ هەڵبژاردنی داهاتووی هەرێمی كوردستان دەكات. چونكە خواستی جەماوەری گۆڕان هەرچییەك بێت، لەئێستادا دەسترۆیشتووەكانی بزووتنەوەی گۆڕان پێچەوانەكەی جێبەجێ دەكەن. ئەمەش كاریگەری زۆری دەبێت لەسەر رێژەی دەنگەكانی ئەو بزووتنەوەیە.\nكارەكانی ئێستای بزووتنەوەی گۆڕان لەهاوكاریكردنی پارتی دیموكراتی كوردستان لەكارەكانی دوای ساڵی 2003ی یەكێتی نیشتیمانی كوردستان دەچێت، كەبەهەموو شێوەیەك هاوكاری خواستە یاسایی‌و ئەمنییەكانی پارتی ببوو، كەلەكۆتاییدا یەكێتی باجێكی قورسیدا‌و لەگەڵ دروستبوونی بزووتنەوەی گۆڕان لەهێزی یەكەمی هەرێمەوە بوو بەهێزی سێیەم، بەڵام لەكۆتاییدا یەكێتی هەر چۆنێك بێت خۆی گرتەوەو توانی رێ لەوە بگرێت كەوەك هێزێكی سیاسی كۆتایی بێت. ئەمەش هۆكاری زۆر بوو لەوانە هۆكاری دارایی‌و عەسكەری‌و جوگرافی نەیانهێشت یەكێتی بەتەواوی كۆتایی بەرۆڵی بێت، بەڵام بزووتنەوەی گۆڕان هیچ كام لەو هۆكارانەی لەبەر دەست نییە كەبتوانێت رێ لەكۆتایی هێنانی رۆڵی بگرێت.


ئێران بۆ شکستی داعش تا ڕاده‌یه‌ک یارمه‌تی به‌غدای دا - Mehr News Agency\n11 berfanbarê 2017 - 15:26\nNews Code 15162\nئێران بۆ شکستی داعش تا ڕاده‌یه‌ک یارمه‌تی به‌غدای دا\nباڵوێزی ئه‌مریکا له عێراق دانی به ڕۆڵی ئێران له شکستی تیرۆریسته‌کانی داعشدا نا و پاگه‌نده‌ی کرد که ئێران ڕێز له یه‌کپارچه‌یی خاکی وڵاتانی دراوسێی نانێت.\nبه ڕاپۆرتی ئاژانسی مێهر له ئه‌ی بی سی نیوز، داگلاس سلێمان، باڵوێزی ئه‌مریکا له عێراق دانی به ڕۆڵی ئێران له شکستی تیرۆریسته‌کانی داعشدا نا و پاگه‌نده‌ی کرد که وڵاته‌که‌ی پلانی ده‌بێت بۆ ڕووبه‌ڕوو بوونه‌وه‌ی ئێران له دوای داعش.\nئه‌و زیادی کرد که ئه‌مریکا ده‌بێت له دوای داعش جه‌خت له ئاشتی و ئاوه‌دان کردنه‌وه‌ی عێراق بکات و هۆشی به دزه‌ی ئێران له ناوچه‌که‌دا بێت.\nئه‌و له باشێکی دیکه‌ی قسه‌کانی خۆی پاگه‌نده‌ی کرد که ئێران ڕێز له یه‌کپارچه‌یی خاکی وڵاتانی دراوسێی خۆی ناگرێت. ئه‌و هه‌روه‌ها وتی: ئێران تاکوو ڕاده‌یه‌ک له یارمه‌تی عێراقی داوه له شکست دانی داعش.\nسلێمان بێ ئه‌وه‌ی چاو له یامره‌تییه‌کانی ئێران بکات، زیادی کرد: زۆر ڕوون ده‌لێم تاکوو ئێسته نه‌مدیوه که ئێران له بواری مرۆڤ دۆستی و یارمه‌تییه‌کانی نه‌ته‌وه یه‌که‌گرتووه‌کان هاوکاری عێراق بکات.\nئه‌و هه‌روه‌ها ئاماژه‌ی دا که عیراق له سه‌رده‌می ئاوه‌دان بوونه‌وه‌یه و کێشه‌ی زۆری هه‌یه و هه‌ر به‌م بۆنه‌وه ئه‌مریکا جه‌ختی کردووه که به‌غدا ده‌بێت له‌گه‌ڵ هه‌موو دراوسێکانی به تایبه‌ت ئێرانیش ده‌بێت په‌یوه‌ندی باشی هه‌بێت.\nباڵوێزی ئه‌مریکا ڕایگه‌یاند که په‌یوه‌ندییه‌کانی نێوان عێراق و عه‌ره‌بستانیش چووه‌ته قۆناغێکی نوێ و ئه‌مریکا هه‌وڵ ده‌دات که له نێوان هه‌رێم و به‌غدا ڕۆڵی نێوندگیری هه‌بێت تاکوو کێشه‌کانی خۆیان چاره‌سه‌ر بکه‌ن.\nسلێمان جه‌ختی کرد که سه‌ره‌ڕای ئه‌وه‌ی که ئه‌مریکا پشتیوانی لێده‌کات، به‌ڵام تاکوو ئێسته هیچ هه‌نگاوێکی جدی له نێوان هه‌رێم و به‌غدا هه‌ڵنه‌گیراوه.


پارێزەرێکی کورد سزای ٦ ساڵ زیندانی بۆ دەرکرا | ROJnews\nپارێزەرێکی کورد سزای ٦ ساڵ زیندانی بۆ دەرکرا\nسێشەممە, 12 فبر 2019 - 10:06\nمەسعود شەمس نژاد، مامۆستای زانکۆ و پارێزەرێکی کوردە، لەلایەن دادگای شۆڕشی ئێرانەوە، سزای شەش ساڵ زیندانی بۆ دەرکرا، شەمس نژاد، پێشتر پارێزەری زیندانیی لە سێدارەدراو حەبیبوڵای گوڵپەریپوور بووە.\nبەپێی زانیارییەکانی تۆڕی مافی مرۆڤی کوردستان کە دوێنێ بڵاوی کردووەتەوە، یەکشەممەی ڕابردوو مەسعود شەمس نژاد پارێزەری کورد و خەڵکی ئورمیە، کە ٨ی کانوونی دووەم لەلایەن هێزە ئەمنییەکانی ئێرانەوە دەسبەسەر کرابوو، هەروەها دانیشتنی دادگاکەشی ڕۆژی ٣١ی هەمان مانگ بەڕێوەچووبوو، بە شەش ساڵ زیندانی سزادراوە، ئەوەش بە تۆمەتی 'پڕوپاگەندە دژ بە دەسەڵات و هەوڵدان بۆ تێکدانی ئەمنییەتی نەتەوەیی'.\nمەسعود شەمس نژاد لە ٣١-١-٢٠١٩ و بەبێ ئامادەبوونی پارێزەرەکەی، لە لقی ۳ی 'دادگای شۆڕشی ئێران' لە شاری ئورمیە، بە تۆمەتی پڕوپاگەندە دژ بە دەسەڵات و هەوڵدان بۆ تێکدانی ئەمنییەتی نەتەوەیی سزای شەش ساڵ زیندانی بۆ دەرکراوە، ڕۆژی یەکشەمەی ڕابردوو بە فەرمی سزاکەی پێ ڕاگەیەندراوە.\nمەسعود شەمس نەژاد، پارێزەر و مامۆستای زانکۆ، پێشتریش لە ساڵی ٢٠١٤ بۆ ماوەی ٣٧ ڕۆژ لەلایەن ئیتلاعاتی ئێرانەوە لە شاری ئورمیە دەستگیرکرا بوو، کە دواتر بە دانانی بارمتەی یەک ملیار تمەن ئازاد کرا.\nمەسعود شەمس نەژاد پارێزەری زیندانی سیاسی کوردی لەسێدارەدراو، حەبیبوڵا گوڵپەریپوور بووە، هەروەها پارێزەری زیندانیانی سیاسی کورد عەلی و ڕزگار ئەفشاری بووە، کە حوکمی سێدارەیان بۆ دەرچووە و ئێستا لە زیندانن، لەگەڵ ئەوەشدا پارێزەری چەندین زیندانی سیاسی دیکەی کوردی لە ئەستۆ گرتووە.\nپارێزەرێکی کورد لە زیندانەکانی ئیتلاعاتی ئێران ئەشکەنجە دراوە